text:
Umuntu ashobora kwibaza ati kuki izo ngo zishya? Ese ni nde uba yagize uruhare mu kuzitwika? Ese hakorwa iki kugira ngo ibyenyegeza umuriro w’amakimbirane hagati y’abashakanye byigizweyo? Mu isesengura rigenda rikorwa n’abantu batandukanye, bigaragara ko nubwo koko abagabo batatira indahiro y’ubudahemuka baca inyuma abagore babo ariko n’abagore nabo si shyashya dore ko ngo baba ari ba nyirabayazana w’ibibazo bimwe na bimwe bibabaho nko gucibwa inyuma no kubura urukundo rw’abo bihebeye kuzabana ubuziraherezo. Dore rero amakosa 6 akomeye cyane atuma abagabo bibagirwa abo bashakanye kandi ari bo kabitera:
Ikosa rya 1: Kudafata iya mbere ngo usabe umugabo wawe ko mwakora imibonano mpuzabitsina
Nk’uko bitangazwa na Les Parrot, umwarimu w’Ibijyanye n’imyitwarire y’abantu muri Kaminuza ya Seattle Pacific mu gitabo yise “Crazy Good S8x” ngo kunanirwa gufata iya mbere mu gikorwa cy’imibonano mpuzabitsina ku mugore ni ikosa rikomeye cyane ndetse rinasenyera bamwe mu bagore mu mibanire yabo n’abo bashakanye. Nk’uko abitangaza ngo abagabo hafi ya bose bahora aribo bafata iya mbere muri iki gikorwa bityo bakagera aho bumva babirambiwe bibwira ko urukundo rw’abagore babo ruba rwaragabanutse cyangwa ari ntarwo. Arangiza avuga ko n’abagabo baba bakeneye kunganirwa muri iki gikorwa cyo gusaba gutera akabariro kugira ngo hatazamo ubusumbane maze bikarangira umugabo atagifitiye ipfa umugore we.
Arangiza agira inama abagore ko niba bashaka kubaka urukundo ruva ku bagabo babo rugakomera ko bakwiye kujya bafata iya mbere bakerekana ko bashishikajwe n’iki gikorwa mbumbatirarugo. Ngo bishimisha abagabo kandi nabo ubwabo bikabafasha kwishima.
Ikosa rya 2: Gutekereza ku isura yabo mu gihe cy’imibonano mpuzabitsina
Igihe cyinshi usanga bamwe mu bagore bakimara bitekerazaho cyane uko basa inyuma ku isura. Usanga bigoye cyane kubona umugore wasohotse imuhira atitwaje mu ruhago rwe indorerwamo, amavuta, puderi, amavuta n’ibindi birungo bitandukanye mu rwego rwo kugira ngo ajye yirimbisha isaha ku isaha. Ngo ibi rero byo guhora umugore yitekerezaho uko asa cyane cyane igihe igikorwa nyamukuru kirimo gukorwa ngo bituma atacyishimira ndetse bikaba byanamubera intandaro yo kutagera ku byishimo by’imibonano mpuzabitsina.
Niyo mpamvu akenshi iyo umugore abigize akamenyero agahora ahangayitse ko ashobora kuba agenda ava kuri mode bitiza umurindi umugabo wo gutangira guheheta aho yifuza kuba yakwikundanira n’abakobwa bakiri bato kandi bafite ubushake n’ibakwe muri iki gikorwa ndetse kandi bamwe bakanabigeraho.
Aha rero ngo abagore ntibakwiye gutekereza ku bicece biri ku nda, umubyibuho wabo, imisatsi itameze neza se cyangwa se ibirungo runaka bishobora kubangama bishyizeho igihe uyu mukino w’urukundo utangiye. Ahubwo ngo bakwiye gutekereza kubyo bari gukorana na bagenzi babo mbese bakabirekurira kugira ngo biborohere kugera ku ndunduro y’ibyishimo.
Ikosa rya 3: Gutekereza ko abagabo badaha agaciro imibonano mpuzabitsina
Aha abagore bamwe bafite imyumvire ya kera ibasenyera yo kumva ko bagomba kurushya abagabo babo kugira ngo bakoreshe imbaraga z’umurengera babatereta gukorana imibonano mpuzabitsina. Abandi nabo bafite imyumvire yo kwiyumvisha ko ngo niba baryamanye n’abagabo babo ari nk’impuhwe baba babagiriye bityo ugasanga batareba kure ngo barebe umumaro w’imibonano mpuzabitsina mu kubaka urugo nk’uko umunyarwanda yabivuze ko ngo ari ugutera akabariro kandi burya utera urubariro aho ushaka ko hakomera!
Abandi nabo bagira ikosa ryo kwishuka ko ngo imibonano mpuzabitsina atari ikintu gikomeye mu kubaka urugo bityo ugasanga bashyizeho ingengabihe y’icyo gikorwa aho bamwe batanatinya kuba bamaza abagabo babo ukwezi kurenga batarabapimira!
Nk’uko Parrott abitangaza, ngo abagore n’abagabo bakwiye kubaka umuryango ukundana, bakagirana ubucuti bwimbitse cyane bishingiye ku mibonano mpuzabitsina. Ngo abagore bakwiye kumenya agaciro k’imibonano mpuzabitsina mu myubakire y’umuryango uhamye wunze ubumwe, urangwa n’urukundo rudasaza ndeste no gushyira hamwe muri byose kandi bakanamenya ko ari urufunguzo rwo kwigwizaho gukundwakazwa n’abagabo. Aha rero abagore bamwe bakwiye kwivanamo ya myumvire yadutse iki gihe yo gutera umugongo umufasha cyangwa ndarushye ya buri gihe, ndi mu bihe bibi, ariko nawe ntujya uhaga n’izindi nzitwazo nk’izo z’urucantege.
Ikosa rya 4: Kwibeshya ko buri gihe umugabo wawe aba yiteguye gukorana nawe imibonano mpuzabitsina
Abagore benshi bakunze gukora ikosa rikomeye ryo kwibwira ko igitsina cy’abagabo gihora gihagaze mbese kiteguye gukora. Yego ku bahungu bakiri bato bafite ifemba y’imibonano mpuzabitsina birashoboka kuko bahora biteguye igihe icyo ari cyo cyose kubera amaraso yabo aba agishyushye. Ariko ku bagabo bubatse ingo si ko bimeze. Ibi bigaterwa n’imihate ya buri munsi umugabo abamo, kwita ku muryango, ndetse no kuba afite amadeni amuremereye n’izindi nshingano zitamworohera. Ibi byose bigabanya ubushake bwo gukora imibonano mpuzabitsina ku mugabo. Nyamara bamwe mu bagore ntibatinya kubendera aho bababoneye batabanje kubategura mu mutwe maze bagatungurwa no gusanga abagabo babo batiteguye kubakira. Ibi bituma batangira kubakeka amababa ndetse bamwe ntibanatinye kubashyira ku nkeke babacyurira kutabakunda n’ibindi bigaragaza gufuha gukabije.
Ikosa rya 5: Kutayobora umugabo wawe ahakunyura mu gihe muhuza urugwiro
Nk’uko bitangazwa na Parrot, ngo abantu bafata imibonano mpuzabitsina nk’ubwiru bityo ugasanga mu kiganiro cy’abashakanye ntibabasha kubwizanya ukuri ku gikorwa bakorana ngo umwe abe yabwira undi ibimunyura, ibitamunyura kabone n’ubwo baba bamaranye igihe kirekire. Kenshi usanga nko mu Rwanda abagore baryumaho ahubwo akazajya kuzimurira mugenzi we ushobora kumushora mu ngeso zitari nziza zo guca amazi umugabo we no guhora amushihura kandi atanamubwira mu by’ukuri icyo amuziza.
Nk’uko uyu mwanditsi akomeza abivuga ngo nta mugabo ushobora gutuma umugore we agera ku ndunduro y’ibyishimo by’igikorwa cy’imibonano mpuzabitsina igihe cyose umugore we atabigizemo uruhare rugaragara mu gihe uyu murimo ukorwa. Bityo abagore bakaba bakwiye kureka bimwe byo mu muco bibabuza kuvuga akabari ku mutima mu gihe bubaka urugo kugira ngo bizabafashe kwishimana n’abagabo babo.
Ikosa rya 6: Kubura amahoro igihe umugabo azanye agashya mu mushyikirano w’abashakanye
Abashakanye bamaranye igihe bakenera guhanga udushya mu rwego rwo kuryoshya umushyikirano wabo dore ko burya abantu baba badakwiye gohora mu ndirimbo imwe nka rusake! Biba ikibazo cyane iyo umugabo agize gutya akazana agashya mu buriri. Usanga bamwe mu bagore batabyakira neza ndetse bagatangira gukeka ko abagabo babo babaca inyuma. Aha rero abagore bakaba bagirwa inama ko niba abagabo babo bazanye udushya mu buriri basanzwe batamenyereye cyangwa se badashaka ku bw’impamvu runaka zitandukanye bakwiye kubisobanurira abagabo babo ndetse kandi bakanababwira n’impamvu batabashyigikiye mu kusa icyo kivi bifashishije uburyo bushya. Gusa ibi umugore akwiye kubivuga mu buryo budakomeretsa umugabo kandi akabigirana urukundo.
Ntibikwiye ko ingo ziba imiyonga ku bwo kutamenya ibyangiza umubano wazo ngo byirindwe hakiri kare. Birakwiye rero ko abantu bareka imico imwe n’imwe yo gutsinda ibijyanye n’amabanga y’uburiri hagati y’abashakanye dore ko hariya ari naho ruzingiye ingata. Mu gihe cyose mu buriri bimeze nabi, uko byagenda kose nubwo abantu baba bigwijeho imitungo iruta iya Mirenge ku ntenyo, biragoye kugira ngo urwo rugo ruzakomere kuko ruba rwubatse ku musenyi cyangwa hejuru y’amazi. Abashakanye rero nibave hasi babwizanye ukuri kandi bongere urukundo hagati yabo bityo gucana inyuma kweze muri iki gihe ku isi ndetse no mu Rwanda bizashira.
Video Abakobwa Beza
Amakosa 6 Abagore Bakora Akabasenyera
Umuntu ashobora kwibaza ati kuki izo ngo zishya? Ese ni nde uba yagize uruhare mu kuzitwika? Ese hakorwa iki kugira ngo ibyenyegeza umuriro w’amakimbirane hagati y’abashakanye byigizweyo? Mu isesengura rigenda rikorwa n’abantu batandukanye, bigaragara ko nubwo koko abagabo batatira indahiro y’ubudahemuka baca inyuma abagore babo ariko n’abagore nabo si shyashya dore ko ngo baba ari ba nyirabayazana w’ibibazo bimwe na bimwe bibabaho nko gucibwa inyuma no kubura urukundo rw’abo bihebeye kuzabana ubuziraherezo. Dore rero amakosa 6 akomeye cyane atuma abagabo bibagirwa abo bashakanye kandi ari bo kabitera:
Labels: abagore


c: text/html

text:
"Nuko icyo nahawe n’umwami kumenya nicyo nabahaye namwe,yuko umwami yesu ijoro bamugambaniyemo yenze umutsima." 1Abakorinto11:23
Nifuje kubasangiza iri jambo mwese bakristo mukunda uru rubuga, ni iryo kwenda (Gufata) umutsima mu ijoro Satani yakugambaniyemo, kandi impamvu y’akagambane iruta akagambane ubwako. Ubusanzwe amajoro agenda agira ireme kubera ikiyarimo, gusa twibukiranye ko ijoro ridakunze gutinyukwa na buri wese, kandi umwifato w’umuntu mu ijoro uhinduka bitewe n’uririmo ndetse nuko rimeze.
Pawulo yandikira Abakorinto yababwiraga ko Yesu yafashe umutsima mu ijoro bamugambaniyemo. Ijoro ririmo umugambanyi(Satani) ritandukana n’andi majoro kandi umugambanyi nta kindi kimuzana keretse kwiba ,kwica no kurimbura (Yohana10:10).Mu ijoro Abayuda bagambaniwemo bafashe umwanzuro barasenga iminsi itatu babwira Imana yemera kubarengera, amatangazo yari yaramanitswe arahinduka. Morodekayi ijoro Satani yamusabiyemo anyuze muri Hamani ni ryo Imana yamwigaragarijemo kubera kuguma kwizera no guhamya Imana (Esiteri6:1-3).
Hari imyanzuro ifatirwa mu isi y’umwuka ikatugiraho ingaruka mu isi y’umubiri (Yobu1:6-). Imana yatanze Yobu ngo ageragezwe ariko ibika ubugingo bwe, hari igihe Imana yemera kudutanga tukageragezwa mu buryo butandukanye ariko dukwiye kugaragaza ko dukunze Imana no mu byago ndetse tukagumana kristo (Jambo=Mutsima). Benshi, iyo bageragejwe bahita bava mu byizerwa kandi ni ho Imana ibonera ko tuyikunda by’ukuri kuko tuba dufatanije na kristo imibabaro(1Petero4:12-).
Hari abantu bagira inyoroshyo bigatuma batumva ijoro, cyangwa bakagira ababarwanaho. Ku kidendezi cy’i Betesida hari umuntu wari uhamaze igihe kirekire arwaye yarabuze umujugunyamo nk’uko abandi byagendaga, ubwo Malayika yazaga agahinduriza amazi. Iyo ijoro warigambaniwemo, abantu bakuvaho, ibyishingikirizo bikavaho ukagumana na Yesu uhoza abarira. Pawulo yaravuze ngo "Ubwo itimanye umwana wayo izabura ite kumuduhana n’ibindi byose". Sisiteme ya malayika iratinda hagenda umwe, udafite umuntu akahatinda ariko hahirwa abafite intwari ya Yakobo ho umutabazi, ntibakangwa n’igikome, ahubwo bagihindura ahantu ah’amasoko, imvura y’umuhindo ikacyambika (Icyibaya kitwa Baka) umugisha, abo bagenda bagwiza imbaraga umuntu wese wo muri bo aboneka mu maso y’imana isiyoni (Zaburi 84:7-).
Iyo Yesu aje arategeka ukikorera ingobyi ukagenda, ntihabaho ufite umuntu umujugunyamo ahubwo habaho ufite Yesu kuko we arategeka bikamwumvira, bamwe biringira amagare n’amafarshi ariko twebweho twiringiye uwiteka Imana yacu, niyo izakora ibikomeye izategeka isi yose, tuzanesha nidusaba.
Imana ikunda umuntu uhagarara mu cyuho nubwo yaba ari wenyine. Abisiraheri barwanye urugamba n’Abafirisitiya baraneshwa maze barahunga bose, ariko Eleyazari we arahaguruka yica Abafiristiya, ukuboko kwe kugwa ikinya ariko kumiranwa inkota…(2Samweli 23:10-). Kunanirwa kumuntu warwanye si ikibazo, warwana ukuboko kukagwa ikinya ariko wirinda guta inkota (Ijambo ry’Imana).
Mu gihe unaniwe mu rugendo rwawe rebesha ukwizera ibiri mu i Juru, usabe Uwiteka agufashe nawe ntatinda. "Ufite uwo mwana afite ubugingo, umwizera naho yaba yarapfuye (Yohana 11:25). Nubwo wananirwa, guma muri position y’urugamba ugumane inkota mu ntoki ariyo Jambo ry’Imana, Satani agira ngo uracyakomeye, wibuka icyo Abayuda babikijwe barusha abandi, Yesu niwe Mutsima w’ukuri umufite afite ubugingo buhoraho ntazapfa.
Mwene data ukwiriye kutita ku urugamba warwanye rutarangira, n’urwo bagushyizeho wenyine ngo ujugunye inkota (Ijambo), ahubwo yigumane mu ntoki Satani atakubona urwaho, kandi igihe kirageze burenda gucya, nimuze dutegereze igitondo twiringire Imana yacu niyo izakora imirimo, Amen! Iman ibahe umugisha yari Mwene so Ev. MAOMBE THEOGENE
Source: Cepurnyarugenge.org
[email protected]

robotstxt: allowed

filter: keep


text:
Ikigori
Ikigori (ubuke: Ibigori ; izina ry’ubumenyi mu kilatini Zea mays ; izina mu cyongereza: Maize cyangwa Corn ; izina mu gifaransa: Maïs ) ni ikimera n’ikiribwa.
Abahinzi bo mu murenge wa Gashali ho mu Karere ka Karongi mu ntara y’iburengerazuba, bararira ayo kwarika kubera ko imbuto y’indobanure y’ibigori bateye mbere itabashije kuva mu butaka kubera imvura yabaye nkeya muri ako gace ko mu cyahoze ari Superefegitura ya Birambo.
Twibutse ko intungamubiri ziri mu bigori ubariye ku magarama 100 ari izi zikurikira : amazi angana na garama 10,3. Garama 362 za kalisiyumu, Karoli muri garama 100 zingana na 8,1. Harimo kandi amagarama 76,9 by’ibinyasukari, gararama 3,6 bya Lipide, gr 6,16 bya Vitamine A, 0,385 bya vitamine B1 NA Miligarama 0,201 za B2, miligarama 3,632 za vitamine B3 na PP, Miligarama 241 za acide gras, miligarama 304 z’umunyu ngugu na7,3 gr za Fibre, 6gr z’umunyu ngugu wa Feri, 3,5garama za Potasiyumu, 2,87 garama za manyeziyumu, 127gr za sodiyumu na 35garama za fosifori.
Ikigori ni kimwe mu binyampeke bigaragara mu ifunguro ry’ibanze rya hafi kandi rifatiye runini umubiri w’umuntu. Nk’uko urubuga rwa interineti Doctissimo.fr rubivuga, ngo icyo kiribwa kigirira akamaro gakomeye umubiri w’umuntu, kuko gikungahaye ku bitera imbaraga byinshi n’ibyubaka umubiri biringaniye. Inzobere mu mbonezamirire zo mu kigo cya Mississippi zivuga ko icyo gihingwa gikize cyane kuri “Amido”ndetse kikaba gifite inkomoko muri Korombiya aho abaturage baho ba kera bagifataga nk’ikiribwa cy’ibanze.
Icyo kiribwa cyaje gukwirakwira muri Afurika, i Burayi n’ahandi, kikaba cyarafashe umwanya ukomeye mu binyampeke byahingwaga icyo gihe nk’ingano ndetse n’uburo aho ibyo binyampeke byavagamo ibintu byinshi bitandukanye nk’igikoma, ubugali n’ibindi. Kurya cyane icyo kinyampeke udakuraho ariko ngo si byiza kuko bishobora gutera indwara ya “Pelle-agra” ni ukuvuga indwara y’uruhu iterwa no kubura Vitamine PP. Ibyo ariko ngo bikaba biterwa n’ubutamenya bushingiye ku buryo icyo kinyampeke cyakagombye gukoreshwa. Ubundi ifu y’icyo kinyampeke ngo ikennye kuri proteyine za ngombwa umubiri ukeneye ariko ushobora kuba wazikura mu bindi biribwa ndetse bitanahenze bityo ibyo bikaba byaherekeza ifunguro ryiganjemo ibigori. Ariko kandi bitewe n’ikoranabuhanga rimaze gutera imbere igihingwa cy’ibigori ngo gisigaye kivangwa n’ibindi biribwa bityo ngo bigatanga indyo nziza kandi ikize ku ntungamubiri zose.
Icyo gihe ikigori kiribwa gitetse, cyangwa bakifashisha ifarini yacyo aho bakoramo amoko menshi anyuranye y’ibiribwa rimwe na rimwe babanje kubicisha mu mavuta. Ikindi kandi hashobora kwifashishwa ifu igashyirwa hejuru y’inyama maze ukabishyira mu mavuta nk’uko biri mu muco gakondo w’Abanyamerika bafite inkomoko mu Buhinde.


text:
Ubuyobozi bw’akarere bw’akarere ka Nyaruguru, buvuga ko inkoko za kijyambere zo mu bwoko bwa Saso(Sasso) zirenga 1000 bworoje Koperative Bright Future ko uretse kubafasha kwiteza imbere, bizabanafasha kurandura indwara zikomoka ku mirire mibi mu gace batuyemo.
Ni nyuma yaho bamwe mu rubyiruko rukora ubworozi bw’inkoko za kijyambere rwibumbiye muri Koperative Bright Future mu karere ka Nyaruguru, ruvuga ko rwishimye ndetse ko nyuma yo guterwa inkunga y’izi nkoko, bizarufasha kwiteza imbere.
Imishwi yazanywe taliki 11 Gicurasi, 2021 ari 1113 nyuma y’umunsi umwe ivutse aho umwe wari uhagaze 1300Rwf. Gusa hamaze gupfamo 26, bicyekwa ko byatewe n’urugendo zakoze ubwo zazanwaga.
Ni mushinga w’ubworozi bw’izi nkoko za Saso witezweho kuzateza imbere ababyamuryango 13 bagize iyi Koperative y’Urubyiruko Bright Future, kuzanafasha koroza abatuye aka gace mu buryo bworoshye bidasabye ko bakora ingendo ndende bajya gushaka icyororo cyazo i kigali cyangwa mu tundi turere, ibintu binagira ingaruka mbi z’imfu zazo za hato na hato mi gihe cy’ubwikorezi bwazo no kubigiraho uburyo ubu bworozi bukorwa.
Bamwe mu mu bagize Bright Future, urubyiruko rukora ubworozi bw’inkoko za kijyambere zizwi nka Saso rwibumbiye mu murenge wa Kivu ho mu karere ka Nyaruguru, ruvuga ko nyuma yo guterwa inkunga y’inkoko 1000, bizarufasha kwiteza imbere.
Umwe ati “Byumwihariko turashimira abayobozi bagenda bafatanya kuko natwe bagize batya baduha ubworozi bw’inkoko, tukaba twumva tuziteza imbere, tworoza n’abandi bantu, ari uyu murenge wa Kivu ndetse no hirya yawo. Iyi ntango baduhaye ntabwo tuzayipfusha ubusa ahubwo izaba fondasiyo(foundation) yo kugira ngo twikure mu bucyene.”
Undi ati” Tugitangira mu mwaka 2018, uyu mushinga twari tuwufite, ariko ikibazo cyari ubushobozi. Ku bw’amahirwe rero baraje bashaka amatsinda y’urubyiruko n’abagore, turawutanga n’abandi bari bagiye batanga imishinga, twe nk’abantu twari twarabitekerejeho kudutsinda byari bigoye kuko wasabwaga kugaragaza icyo uzamarira abandi aho dutuye. Niyo mpamvu mbona bizadufasha kwiteza imbere tukabona amafaranga.”
Kayitesi Collette, umuyobozi w’akarere wungirije ushinzwe imibereho myiza y’abaturage mu karere ka Nyaruguru, avuga ko uretse kubafasha kwiteza imbere, bizabanafasha kurandura indwara zikomoka ku mirire mibi mu gace batuyemo.
Ati” ati twateye inkunga abaturage bibumbiye muri matsinda, mu makoperative, iyi koperative y’urubyiruko rwo muri Kivu yahawe inkoko 1000 zibafasha kwiteza imbere. Ariko muby’ukuri ntabwo umuntu yavuga ko ari iz’urubyiruko gusa, nibo bihereyeho ariko tuba dufite intego y’uko zigera no mubandi baturage, zikazamura urubyiruko ariko n’abandi baturage bakazibona hafi.”
Kayitesi, akomeza avuga ko bifuza ko icyororo cy’inkoko cyaguka mu murenge wa Kivu n’ahandi baturanye bakabasha kuzibona aho byitezweho ingaruka nyinshi nziza zirimo ifumbire cyane ko ifumbire yazo iba nziza cyane, amagi agahabwa abana mu rwego rwo kwirinda imirire mibi.
Ubworozi bw’inkoko bufite akamaro kenshi haba mu bukungu, gutanga amagi n’inyama bigira uruhare mu ku rwanya indwara zikomo ku mirire mibi, n’ibindi.
Mu 2016, inkoko zo mu Rwanda zatangaga toni 30 000 Z’inyama ku mwaka, mu gihe Guverinoma ifite intego ko mu myaka itanu kuva icyo gihe inkoko zo mu Rwanda zizaba zitanga inyama zingana na toni ibihumbi ijana ku mwaka kugira ngo zibashe guhaza isoko ry’imbere mu gihugu.
Mu mwaka wa 2016 kandi, mu Rwanda hari hari inkoko miliyoni zirindwi nkuko imibare ya Minisiteri y’Ubuhinzi n’Ubworozi yabigaragaje. Hari intego ko bitarenze umwaka wa 2023 hazaba hiyongereyeho inkoko miliyoni enye.


text:
Kicukiro: Umushinga wo kongera amazi uzatwara miliyari 1.5
Yanditswe na MUTUNGIREHE SAMUEL
Ubuyobozi bw’Akarere ka Kicukiro butangaza ko hari umushinga wo kongera amazi muri ako karere uzatwara amafaranga y’u Rwanda miliyari imwe na miliyoni magana atanu, ukazakemura ikibazo k’ibura ry’amazi mu mirenge hafi ya yose ikunze kubura amazi muri ako karere.
Umuyobozi w’Akarere ka Kicukiro Dr. Nyirahabimana Jeanne asobanura ko hari Imirenge nka Kanombe, Niboye, Gahanga, Masaka na Gatenga izwi ko amazi aboneka rimwe na rimwe ariko uwo mushinga uzaba uri kuri kilometero 82 uzakemura icyo kibazo mu kwezi kwa Gicurasi 2018.
Ati:“Muri Kicukiro twagize ikibazo cyo kubona amazi, amazi akagenda abura ugasanga ari ikibazo gikomeye kugira ngo dukemure iki kibazo hakozwe umushinga ku bufatanye na WASAC (Ikigo k’Igihugu gishinzwe amazi isuku n’isukura) n’Umushinga Water for People, kugira ngo twongere impombo amazi anyuramo kuko byagaragaraga ko uko Kicukiro yagiye iturwa ibikorwaremezo byari bike. Ugasanga amatiyo yari arimo bakigaburira abaturage ibihumbi 50 ni yo tugikoresha dufite ibihumbi 300 bahari uyu munsi.”
Akomeza avuga ko kuva Akarere katangira umwaka w’ingengo y’imari, 2017/2018 ikibazo cy’amazi cyari mu mihigo kugira ngo yiyongere kandi aboneke.
Ati “Kuba hari aho amazi abura si uko nta bikorwaremezo bihari ahubwo ni ibura ry’ayo mazi; ikibazo turimo kugishakira umuti ku buryo mu minsi iri imbere abaturage bazaba batubwira ko babona amazi.
Umushinga waratangiye, tumaze gukora mu gice kinini cya Masaka na Nyarugunga, twambuka tugana Kanombe na Gahanga. Biramutse bigenze neza mu kwezi kwa Gicurasi tuzagerageza tureke ko amazi arimo kuza neza.”
Umuyobozi w’Ikigo WASAC mu Mujyi wa Kigali, Rutagungira Methode yabwiye Imvaho Nshya ko muri ako karere bafitanye imishinga ibiri, umwe wo kuvana amazi ku ruganda rw’amazi rwa Nzove, akanyura ku musozi wa Mont Kigali, akamanuka Kimisange, akagera Nyanza ya Kicukiro.
Hari kandi n’undi wo gukora imiyoboro y’ibilometero 82, aho hazongerwa ubushobozi bw’imiyoboro yari isanzwe mu mirenge y’ako karere; mu bice bya Kagarama, Niboye, muri Rubirizi na Samuduha, Rusheshe no gushyiraho imiyoboro mishya aho itaragera kandi bigomba kurangirana n’ukwezi kwa Nzeri, 2018.
Ati “Umushinga wa mbere ni uwo kuyongera, aho duteganya ko uku kwezi kwa kenda (Nzeri 2018) hazaba hiyongereyeho metero kibe ibihumbi 15 bisanga ibihumbi bigera kuri 12.”
Ikigo WASAC gikunze gusobanura ko ikibazo cyo kubura amazi rimwe na rimwe mu mirenge imwe n’imwe y’Akarere ka Kicukiro gituruka ku kibazo cy’uko amazi ava ku ruganda rw’amazi akagera muri iyo mirenge afite ingufu nke ntagere aho bifuza hose bigatuma rimwe na rimwe basaranganya ibihe byo kubona amazi muri iyo mirenge.


text:
Thatien Titus wamenyekanye cyane mu buhanzi bw’indirimbo zihimbaza Imana, yagaragaje ko kubona inyungu y’amafaranga cyangwa ntuyibone biterwa n’intego winjiranye muri uyu murimo w’ubuhanzi.
Titus usanzwe ari umukiristu wo mu itorero ry’ADEPR mu kiganiro yagiranye n’ ikinyamakuru cy’Isezerano.com ,yavuze ko kubona inyungu y’amafaranga cyangwa kutayibona biterwa n’intego uba ufite muri ubu buhanzi bw’indirimbo zihimbaza Imana.
Yagize ati:”Biterwa n’intego,iyo waje ushaka amafaranga ubwo niyo uba ukeneye naho iyo ari ivugabutumwa ushobora kuyabona cyangwa ntuyabone.Bishoboka ko ushobora kuvuga ko kubera wagiye muri studio ugomba no kubona inyungu”.
“Hari ubikora nk’akazi avuga ati narashoye ngomba kunguka ,ariko hari nababikora nk’umurimo w’Imana bavuga bati ninyabona nzashima Imana ariko nintayabona nzakomeza nkore”.
Umuhanzi Thatien Titus yize amashuri yisumbuye i Kibogora,akaba yaratangiye kuririmba mu mwaka wa 2005 ,asohora indirimbo ze bwa mbere zivuye muri studio mu mwaka wa 2011.
Ubu Thacien Titus uyu mwaka wa 2019 akaba azashyira hanze umuzingo w’indirimbo(Album) we wa gatatu witwa Ntituzayoba,ugizwe n’indirimbo nka Nshyigikira,Ntituzayoba,Biraruta mbere n’izindi. Gusa nubwo Titus ari umuhanzi ariko akora n’umuga w’ubucuruzi.


text:
Mu buzima bwa buri munsi duhura na byinshi bimwe biba ari byiza, naho ibindi bikadukubita hasi ariko mu rugendo rwa gikristo, nta kizabuza ibigeragezo kubaho kandi twibuke ko nta mahoro yuzuye twabonera mu isi ahubwo turwane intamabara nziza dutegereze ibyasezeranijwe.
Niko nahawe amezi anguye nabi ho ibihembo, kandi nategekewe amajoro antera imiruho (Yobu 7:3)
Ntibishoboka ko twakwirengagiza ku kibazo kidasanzwe cya Yobu. Uyu mugabo yanyuze muruhurirane rw’ibibazo bidasanzwe. Urubura rw’inkuru mbi rwamugwiririye: "Imikumbi yawe yarahanaguwe Abana bawe bose barapfuye Wabuze ibyo utunze byose." (Yobu 1.14-19)
Ariko ibigeragezo kuri Yobu ntibyagarukiye aho. Yararwaye cyane kandi uburwayi bwe bwatumye ataka ababaye.
Imibabaro ishobora kuba ishuri Imana ikunyuzamo kugirango isuzume kwizera kwawe:
umugore we aramubwira ati “mbese n’ubu uracyakomeje gukiranuka kwawe? Ihakane Imana wipfire” (Yobu 2:9) bijya bibaho ko mu mibabaro yacu hajya habaho igihe bagenzi bacu batugira inama yo kwiyambura ubuzima ariko ntabwo ari umwanzuro mwiza.
Ariko Yobu yaramusubije ati: uvuze nk’umwe mu bagore b’abapfapfa, mbese ye twahabwa ibyiza mu kuboko kw’Imana tukanga guhabwa ibibi? Muri ibyo byose nta cyaha Yobu yacumurishije ururimi rwe (Yobu 2:10)
Byongeye, mu gihe Yobu yari ari muri iyo mibabaro y’indengakamere, incuti ze zaje kumureba nuko bamuca integer bakoresheje kumuhata ibibazo bagira bati: ni ikihe cyaha wakoze kugirango unyure muri iyi mibabaro? Amagambo yo kumushinyagurira incuti za Yobu zakomeje kumubwira, yakomeje kongerera Yobu.
Inshuti za Yobu zemezaga ko ububabare bwa Yobu ari igihano cy’Imana .Niba ari ukuri ko iyi myumvire ishobora kubaho, reka twirinde kubifata nk’ukuri.Turi bande? Ntitukabe bamwe mu bakora umurimo wa satani, ariwo gushinja abavandimwe.
Yobu yari umugabo watinyaga Imana. Ariko Imana yemeye ko aca mu mibabaro. Yobu yaravuze ati: ibyawe nari narabyumvishije amatwi, ariko noneho amaso yanjye arakureba, nicyo kinteye kwizinukwa nkaba nihanye (Yobu 42: 5-6)
Tugendeye ku rugero rwa Yobu ndetse n’abandi bavugwa muri Bibiliya, tubona ko imibabaro ducamo mu buzima bwa buri munsi hano ku isi, bugereranywa n’ishuri Imana itunyuzamo kugirango ibashe gupima kwizera kwacu.
Yosefu nawe yanyuze mu mibabaro itandukanye: kwangwa na bene se, kuba umucakara, kujyanwa mu nzu y’imbohe abeshyerwa gufata nyirabuja ku ngufu. Izi nzira zose z’umubabaro zari ishuri ry’Imana kugirango azavemo umuyobozi mwiza muri Egiputa.
Muri macye imibabaro tunyuramo ifite icyo igambiriye kutwigisha. Ntidukwiye kwivovota kuko mbere yo kuba abakozi beza tuba tugomba gutegurwa kandi ibyo Imana yibwira kutugirira si ibibi ahubwo ni ibyiza.
Source: www.topchretien.com


text:
Uyu munsi nifuje ko twibukiranya imbaraga ziri mu gusenga n’uburyo gusenga biri muri bumwe mu buryo bukemura ibibazo izindi nzira zose zananiwe. Ariko nanone turababoneraho kureba buryo ki gusenga ari intwaro ikomeye twahawe n’Imana Data wa twese wo mu ijuru dukwiriye kurushaho kwifashisha duhagarika imigambi mibisha y’umurezi wacu, Satani kandi nanone tunakorana n’Imana gusohoza umugambi wayo mu isi.
Pawulo intumwa ya Yesu Kristo yabwiye Abefeso ko gusenga amasengesho y’uburyo bwose ari imwe mu ntwaro z’umwuka abizera Kristo Yesu bahawe n’Imana (Abefeso 6:18). Muri uyu mwanya turareba bumwe mu buryo bwo gusenga ari bwo gusenga gufatanije no kwiyiriza ubusa.
Kugirango twumve neza uburyo gusenga ari intwaro idasanzwe, yubika imisozi mu isi y’umwuka, ikarimbura imigambi ikomeye cyane yacuriwe mu isi y’umwijima ndavuga mu isi y’umwuka kugeza aho iyivuguruje nta numwe usigaye, reka dufate umwanya uhagije wo gusoma inkuru ivuga ukuntu gusenga kwa Esiteri n’abayuda byubitse imigambi Satani yari yacuriye abayuda bose babaga mu bihugu 127 byayoborwaga n’Umwami Ahasuwerusi uhereye mu buhindi ukageza muri Etiyopiya. Duhere muri Esteri 2 dukomeze tugeze muri Esteri 9.
Dore bimwe mu byo dusanga muri ibyo bice byo muri icyo gitabo cya Esteri:
- Ukuntu Imana yabanje kwimika Esteri ngo abe umwamikazi w’umwami Ahasuwerusi mbere yuko umugambi wa Satani wo kurimbura abayuda utangazwa mu bihugu byose by’uwo mwami. Imana izi byose kandi idahishwa imigambi icurirwa mu isi y’umwuka mbi yazanye mbere Esteri ibwami ngo azabangamire iyo migambi igihe cyayo cyo kuyisohoza ni kigera!
- Ikindi tubona Imana yakoze muri gahunda yayo yo kuburizamo umugambi mubisha wa Satani wo kurimbura abayuda ni ukuntu yakoreshe Moridekayi mu guhishura inama z’abagambaniraga umwami ngo yicwe. Ibi byari indi ntambwe ikomeye mu kuzasenya uwo mugambi wa Satani wo kumaraho burundu abayuda.
- Ikindi dusangamo muri ibyo bice twasomye ni ivanwanwa mu isi y’umwuka y’umwijima ya gahunda ya Satani yo gutsembaho abayuda ikinjizwa mu isi itari iy’umwuka, isi y’abantu igaragara ku maso yacu iyinyujije mumufatanyabikorwa n’umwami w’isi y’umwuka y’umwijima , aho uyu mugabo Hamani yifashishije ubutoni yari afite ku Mwami n’itegeko ry’icyubahiro umwami Ahasuwerusi yari yamutegekeye akanoza uyu mugambi abanje kumara amezi 12 araguza (Esteri 3:7).
NB: Ndagirango mbibutse ko isi y’ibigaragara iyoborwa n’isi y’umwuka; hari ibyo twe twita accident/impanuka ariko biba byabanje gutegurirwa mu isi y’umwuka! Isi y’umwuka ni yo original kuruta cyane iyi tubamo y’ibifatika bigaragara kuko na Bible muri Hebrews 11:3 ivuga ko isi y’ibigaragara yaremwe ivuye mu bitagaragara, mbese mu isi y’umwuka. Uko muri iy’isi abantu banyuranyuranamo mu bikorwa bitandukanye niko no mu isi y’umwuka ibiremwa by’umwuka biba bihibibikana mu bikorwa bitandukanye, uko tugira inama zitandukanye ino mu isi ni ko no mu isi y’umwuka habayo inama kandi afatirwamo ibyemezo bigira ingaruka ku buzima bw’abatuye isi!
- Nyuma yo kunoza uyu mugambi wo kurimbura abayuda no kuwumvisha umwami Ahasuwerusi watangajwe nk’itegeko ryo kubahiriza mu bihugu byose by’Umwami Ahasuwerusi.
- Icyakurikiyeho ni uko Umwamikazi we n’abaja be hamwe n’abayuda bose bo mu murwa w’i Shushani bakoresheje intwaro idasanzwe, biyiriza ubusa iminsi itatu, bakareka kurya no kunywa muri iyo minsi, bashaka mu maso h’Uwiteka bayinginga ngo ibakize kurimburwa bari bategereje ku itari n’umunsi byari byemejwe n’umwami.
- Ibice bikurikiraho bitwereka imbaraga ntagereranywa z’amasengesho afatanyije no kwiyiriza ubusa byagaragaye mu buryo bikurikira:
Kurenga ku itegeko ryo gusanga umwami i kambere kwa Esteri ntiyicwe kandi igihano cyo kurirengaho cyari urupfu. Kubura ibitotsi k’Umwami Ahasuwerusi kugirango amenye neza ineza yagiriwe n’uwo yashyiriyeho itegeko ryo kurimburwa.
Kwiturwa ineza Moridekayi yari yaragiriye Umwami Ahasuwerusi abikorewe n’uwari ugiye kumubamba ku giti cya 50m ariwe wa mugabo wa nogeje inama yo kurimbura uwitwa umuyuda wese.
Gucogora kwa Hamani imbere y’umunyamasengesho, umuyuda nyakuri.
Hamani apfa urupfu yagombaga kwica Moridekayi.
Kwicazwa kwa Moridekayi ku ntebe ya Hamani amusimbuye no gutoneshwa kwa Esteri.
Umwami Ahasuwerusi yigisha Moridekayi n’Umwamikazi uko administration ikorwa hanyuma bakura iteka ryari ryaciwe n’umwami.
Gushyirwaho ku itegeko ryo kwica abantu bose bashakaga kwica abayuda.
Abantu bose bifuza kuba abayuda.
Benedata muri Kristo biragaragara ko gutsindwa gusenga no kwiyiriza ubusa ku itorero bishobora kurishyira mu kaga gakomeye.
Itorero mu ntwaro rifite zitandukanye ryahawe n’umwami waryo Yesu Kristo harimo n’iyi yo gusenga no kwiyiriza ubusa, rifite ubushobozi n’ububasha bwo kuvogera imiyoborere isanzwe y’isi kandi mu buryo bw’amahoro, ahubwo binyuze mu gukoresha neza iyi ntwaro yo gusengesha umwuka iteka rifite ubushobozi n’ubutware bwo gushyiraho impinduka zikenewe kubw’ineza yaryo (en leur faveur)!
2 Kor 10:4-5 kuko intwaro z’intambara yacu atari iz’abantu, ahubwo imbere y’Imana zigira imbaraga zo gusenya ibihome no kubikubita hasi. Dukubita hasi impaka n’ikintu cyose kishyiriye hejuru kurwanya kumenya Imana, dufata mpiri ibitekerezwa mu mitima byose ngo tubigomōrere Kristo.
Ef 3:10 kugira ngo muri iki gihe abatware n’abafite ubushobozi bwo mu ijuru mu buryo bw’umwuka, bamenyeshwe n’Itorero ubwenge bw’Imana bw’uburyo bwinshi.
Torero ry’Imana dufate intwaro zacu mu maboko yacu twice imigambi icurirwa mu isi y’umwuka y’umwijima. Uko gusenga kwa Esteri na Moridekayi hamwe n’abayuda kubitse imigambi ya Satani mu gihe cyabo ni ko natwe gusenga no kwiyiriza ubusa kwacu kuzica imigambi ya Satani muri iki gihe cyacu dusohoyemo. Mbibutse ko wabiha agaciro utakabiha Yesu uzi ikiremwa cye Satani yavuze ko uyu Satani aba ashishikajwe no kwica, kwiba no kurimbura! (Yogani 10:10)
Iyo Esteri n’abayuda badasenga itegeko ryari kubahirizwa nkuko ryatanzwe ariko gusenga no kwiyiriza ubusa kwabo kwakuyeho imigambi y’umwanzi. Uko niko natwe nk’itorero (abizeye Umwami Yesu) tutabaye maso hari imigambi y’umwanzi, umujura uzanwa no kwica kwiba no kurimbura yasohora mu isi, akatugwa gitumo dufite intwaro mu maboko zitari gukoreshwa icyo twaziherewe!
2 Sam 10:12 Nuko komera turwane kigabo, turwanire ubwoko bwacu n’imidugudu y’Imana yacu. Kandi Uwiteka abigenze uko ashaka.”
Bwoko bw’Imana duhaguruke dusenge dushyizeho umwete duhagarika imigambi y’isi y’umwuka y’umwijima kandi nanone dusabe ngo ubushake bwa Data wa twese wo mu ijuru bube mu isi (Matayo 6:10). Muhurure mujye mu ntambara, mbese kwicara kumaze iki Satani akiriho!
Imana ibahe umugisha gukora icyo Imana ibashakaho. Mweneso muri Kristo Yesu, HATEGEKIMANA P. CELESTIN.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ubusanzwe abantu bakunda mu buryo butandukanye ariko bakanagira ibyo bahuriraho, ku basore, dore ibintu 10 unukobwa ashobora kubaho afite bigatuma bose bifuza kuzamugira umugore.
1.Imiterere y’umugore cyangwa umukobwa
2.Guseka
Inseko nziza ni kimwe mu ntwaro abakobwa bifashisha kugirango bakurure abagabo babashe kubiyegereza. Umukobwa rero ufite inseko nziza biroroha gukurura umugabo.
3.Indoro
Indoro yonyine isobanura ibintu byinshi; iyo noneho igamije gukurura umuntu mudahuje igitsina biba birenze. Umukobwa ufite amaso meza bishobora gutuma umugabo ahita amukunda atanarebye indi miterere y’umubiri we.
4.Ijwi
Ijwi ry’umukobwa riri mu bintu bikurura abagabo cyangwa abasore ku buryo bworoshye. Iyo umukobwa afite ijwi ryoroshye avuga asa nk’ufite impuhwe cyagwa nk’uwenda kurira bikurura abagabo cyane kuburyo n’iyo batanye umugabo yumva yifuza kongera guhura nawe ngo yumve rya jwi rye.
5.Imisatsi miremire
Nk’uko na bibiliya ibivuga, ubwiza bw’umukobwa buba mu misatsi.Iyo rero umukobwa afite imisatsi miremire bishobora kumufasha gukurura abagabo ku buryo bworoshye.
6.Ubutoya
Mu gihe isi igezemo abasore benshi bakunda abakobwa bafite igara rito umukobwa; utananutse kandi utabyibushye iyo umukobwa ateye gutyo nabyo byamufasha gukurura abagabo. Gusa aha ho binaterwa n’amahitamo y’umuntu ku giti cye.
7.Umutima mwiza
Abagabo benshi ndetse n’abasore bakunda umukobwa ugira umutima mwiza; iyo umukobwa agira umutima mwiza usanga akenshi akunda gusetsa abantu. Mbese muri we nta munabi aba agira bityo bigatuma akurura abagabo kubera kubaganiriza neza nta gasuzuguro bikamufasha gukurura abagabo cyangwa abasore benshi.
8.Ubwigenge
Abagabo bose ndetse n’abasore bakunda umukobwa ushobora kwifatira ibyemezo nta muntu agishije inama kandi akaba ari umukobwa utakoreshwa icyo adashaka; ibi abagabo na basore barabikunda cyane.
9.Ubunyangamugayo no kugaragaza urukundo
Kugirango umugabo cyangwa umusore atangire gukurikira umukobwa ahanini abanza kureba ukuntu yitwara mu bandi, ukuntu yakira abaza abamugana ndetse n’uburyo amwereka urukundo nta kumubeshya.
10.Ubwenge
Abagabo ndetse n’abasore bakunda umukobwa ufite ubwenge kuko umukobwa iyo ari mwiza ariko mu mutwe ntakirimo usanga imbere y’umugabo cyangwa y’umusore usobanukiwe nta gaciro. Ariko iyo umukobwa afite ubwenge ndetse n’ubwiza biri kumwe usanga yafata abagabo cyangwa abasore ku buryo bworoshye.


text:
Igishushanyombonera cy’Umujyi wa Kigali kizatangira gukoreshwa mu Kuboza 2019
Yanditswe na Uwabeza Djalia
Umuyobozi ushinzwe imiturire n’imitunganyirize y’Umujyi wa Kigali, Eng. Mugisha Fred, yatangaje ko igishushanyombonera gishya cy’Umujyi wa Kigali kizatangira gukoreshwa mu Kuboza k’uyu mwaka wa 2019.
Mu kiganiro n’Imvaho Nshya, Eng. Mugisha yagize ati: “Ngereranyije igishushanyombonera gishya kizatangira gukoreshwa uyu mwaka turimo mu kwezi kwa 12 ni bwo dutekereza ko gishobora kujya ahagaragara kigatangira gukoreshwa.”
Benshi mu baturage bari bamaze kumenya iby’igishushanyombonera ari nako benshi bari bafite ibibazo bitandukanye ku gishushanyombonera cyari kirimo gukoreshwa, bamwe mu baturage bari bafite ibibazo by’ibibanza n’inzu zabo zimwe ngo zizanyuzwamo imihanda ndetse ngo n’imyubakire badafitiye ubushobozi.
Umwe mu baturage bafite ikibazo ku gishushanyombonera cyakoreshwaga Barasenga Anastase, utuye mu karere ka Gasabo, Umurenge wa Ndera, Akagari ka Bwiza, yavuze ko bafite ikibazo cy’uko umuturage agura ikibanza yajya kukigurisha agasanga ngo hateganyijwemo inganda cyangwa se ngo harimo umuhanda kandi bazatwaraho metero zitari nke ugasanga ngo umuturage abihombeyemo n’uwahaguraga akahareka.
Barasenga yongeyeho ati: “Ubundi dore nge nk’ubu mfite ikibanza ndetse harimo n’inzu ntuyemo n’umuryango wange aha dutuye ni ahantu dukunda twaguze twishimiye kuhaba, ariko ku gishushanyombonera dufite ubu hagaragara ko hagomba kubakwamo inzu zigeretse zabamo imiryango ine, ubwo bushobozi simbufite, aha hantu ndahakunda sinshaka kuhimuka, izo ni zo mpugenge dufite rwose”
Eng. Mugisha Fred uko yabisobanuriye Imvaho Nshya, yavuze ko muri iri vugururwa ry’igishushanyombonera cy’Umujyi wa Kigali nta bintu bidasanzwe byakozwe cyangwa se byahinduwe uretse ko hari hagenderewe guhuza n’igihe Igihugu kigezemo n’iterambere ry’Abanyarwanda muri rusange ndetse bagategura igishushanyombonera gishingiye ku muturage.
Undi muturage wo mu karere ka Gasabo Pierre, yagaragaje ikibazo n’impungenge yari afite ku gishushanyombonera kirimo gukoreshwa ubu avuga ko we atuye mu nzu y’ibiti akaba yarasabye uburenganzira bwo kuvugurura bamwangira bamusaba kuhubaka akurikije igishushanyombonera, akaba avuga ko inzu zigeretse asabwa atazishobora akaba yifuza ko bakoroherezwa bakubaka uko bashoboye bagatura aho bashaka.
Umuyobozi ushinzwe imiturire n’imitunganyirize y’Umujyi wa Kigali, Eng. Mugisha yamaze impungenge Abanyarwanda, avuga ko igishushanyombonera cyakozwe kugira ngo hanozwe imiturire kandi abantu bature neza kandi heza. Yagize ati: “Muri gahunda yo guhindura cyangwa se kuvugurura igishushanyombonera twubakiye ku bitekerezo byatanzwe n’abaturage kandi nkaba ntekereza ko igishushanyombonera gishya kizatangira gukoreshwa vuba.”
Nk’uko mu minsi yashize Eng. Mugisha Fred yabitangarije Imvaho Nshya, avuga ko igishushanyombonera cy’Umujyi wa Kigali 2050 kivuguruye giteganya ko uzajya ashaka kubaka inyubako ikorerwamo ubucuruzi cyangwa itangirwamo serivisi runaka n’ibindi nk’isoko, azajya agenerwa umubare wa parikingi z’imodoka ntarengwa.


text:
Umusaruro w’iki gihembwe cy’ihinga abaturage ntibazawuhendwaho - Guverineri Gasana
Guverineri w’Intara y’Iburasirazuba, CG Emmanuel K. Gasana, avuga ko umusaruro w’ibigori w’iki gihembwe cy’ihinga n’uboneka, abaturage batazongera kuwuhendwaho kubera ubufatanye bw’inzego bugamije ko umuturage ahabwa igiciro cyagenwe na Leta, aho kuba icyishyirirwaho n’abamamyi.
Buri gihembwe cy’ihinga Minisiteri y’Ubucuruzi n’Inganda (MINICOM) itangaza igiciro ntarengwa (kitagibwa munsi) kuri bimwe mu bihingwa, cyane cyane ibigori.
Igihembwe cy’ihinga 2021 A, MINICOM yari yatangaje ko igiciro ku musaruro w’ibigori byumye neza ari Amafaranga y’u Rwanda 226 ku kilo kimwe cy’ibihunguye, n’Amafaranga y’u Rwanda 204 ku biri ku mahundo (Ibidahunguye).
Nyamara uretse abahinzi bari mu makoperative basanganywe isoko ry’umusaruro wabo, abandi batabarizwa mu makoperative igiciro nticyarenze amafaranga y’u Rwanda 160 ku kilo ku bigori bihunguye.
Tariki 08 Gashyantare 2021, umunyamakuru wa Kigalitoday yaganiriye na bamwe mu bacuruzi b’imyaka mu Murenge wa Nyagatare ndetse bafite n’ibyangombwa bibemerera kugura imyaka.
Umucuruzi w’imyaka mu karere ka Nyagatare, akaba n’umunyamuryango wa koperative y’abacuruzi b’imyaka utashatse ko amazina ye atangazwa, avuga ko impamvu icyo giciro batagitanga biterwa n’isoko bagemuraho.
Ati “Isoko ritugurira ni iry’i Kigali, iyo baguze kuri 220 ku kilo, ubwo urumva nawe utanga nibura kuri 200 kugira ngo ubone icyo ukuramo. Abandi twakabaye tugurisha bakoresha abamamyi kugira ngo babone toni z’ibigori bifuza”.
Akomeza agira ati “Dore uriya mugenzi wanjye hari abagurira ibigo binini bigura umusaruro mwinshi bafite ubunikiro hariya Ryabega, bamuhaye imifuka bamubwira ko bazajya bamugurira ku mafaranga 180 ku kilo. None se niba ibyo bigo bitubahiriza icyo giciro cya Leta ahubwo bigakoresha abamamyi, urumva twe byagenda gute?”
Undi mucuruzi w’imyaka mu Murenge wa Karangazi nawe uri muri koperative y’abacuruzi b’imyaka mu Karere ka Nyagatare nawe yavuze ko ibiciro babihabwa n’isoko ry’i Kigali.
Yagize ati “Urumva i Kigali ikilo cy’ibigori kiragura Amafaranga y’u Rwanda 210, imodoka iza gupakira ku 180. Urumva nanjye mba ngomba kubonaho nibura amafaranga 10 ku kilo. Ni yo mpamvu tugura ku 170”.
Muri uku kwezi haratangazwa ibiciro by’imyaka yeze mu gihembwe cy’ihinga 2021 B, kuko ibigori byatangiye kwera. Igiciro ku bigori byeze igihembwe cy’ihinga gishize biragura hagati y’Amafaranga y’u Rwanda 130 na 150 ku muturage, na ho ubikura ku mucuruzi akishyura amafaranga 200.
Guverineri w’Intara y’Iburasirazuba, CG Emmanuel K. Gasana, avuga ko icyo kibazo koko gihari kandi ku bufatanye n’inzego bireba kizakemurwa burundu.
Avuga ko abamamyi batemewe, bakoresha amakuru y’ibihuha ku bahinzi kugira ngo babahende ku musaruro wabo.
Ati “Ni ikibazo kimaze iminsi gihari kiri no mu zindi ntara ariko turi mu ngamba zikomeye, turi kumwe na Minisiteri y’Ubucuruzi n’Inganda, iy’Ubuhinzi n’Ubworozi n’Urugaga rw’Abikorera, turimo gukurikirana cyane kugira ngo turebe ingamba twafata bityo dufashe umuturage kugurisha ku giciro cyemewe na Leta”.
Akomeza agira ati “Ndanamagana n’abamamyi baza bakababeshya, bakazana ibihuha, wagira utya kubona umuturage ati “nta kundi bitware uko ubitwaye”, akamuhombya. Inzego z’ibanze zirabizi kandi iki gihembwe cy’ihinga umusaruro nuboneka tuzafatanya n’abandi tujye mu ngamba zituma umuturage atongera guhomba”.


text:
Abahinzi basabwe gukoresha Ingufu z’izuba mu kuhira imyaka
Yanditswe na admin
Minisiteri y’Ubuhinzi n’Ubworozi itangaza ko abahinzi nibitabira gukoresha ikoranabuhanga ryo kuhira imyaka hakoreshejwe ingufu z’izuba bizongera umusaruro no kwihaza mu biribwa bigatuma n’ishoramari muri urwo rwego ryunguka birushijeho.
Byagarutsweho n’Umunyamabanga wa Leta muri Minisiteri y’Ubuhinzi n’Ubworozi, Nsengiyumva Fulgence, ejo hashize tariki ya 7 Ugushyingo 2017, ubwo yatangizaga amahugurwa y’iminsi ine i Kigali yateguwe n’Ishami ry’Umuryango mpuzamahanga ryita ku buhinzi (FAO) yiga ku buryo bwo kuhira imyaka ku buso buto hakoreshwe imashini zikoresha ingufu zituruka ku mirasire y’izuba mu bihugu byo mu burasirazuba bw’Afurika.
Nsengiyumva yabwiye itangazamakuru ko gahunda zose Minisiteri y’Ubuhinzi n’Ubworozi ishyiraho ari ukugira ngo abahinzi bihaze mu biribwa kandi uko ibihe bihinduka n’ingaruka bizana abahinzi bakomeze kugira umusaruro uhagije, urushaho kwiyongera.
Yakomeje avuga ko muri gahunda yo kuhira imyaka Leta yayishyizemo uburyo bwo kunganira abahinzi, “Nkunganire” ya 50% mu rwego rwo kugira umuco wo kuhira imyaka mu bihe by’izuba.
Ati “Kubera ko Abanyarwanda bakora ubuhinzi ari benshi, abikorera ku giti cyabo nibabyinjiramo bizatanga inyungu kuri bo ariko na none wa musaruro dushaka tube twawubona.
Muzi ko mu Rwanda dufite izuba rihagije rwose, niba twakoreshaga mazutu na lisansi, noneho tukaba dufite ikoranabuhanga FAO ituzaniye ryo gukoresha imirasire y’izuba, ngira ngo izo pompe zituzanira imirasire y’izuba zizakoreshwa ku buryo izuba umuhinzi azaba yaribonye ku buntu, nta bwo ari kimwe nuko ibiciro bya lisansi cyangwa se mazutu biba byazamutse.”
Uhagarariye FAO mu Rwanda, Attaher Maiga, yavuze ko iyo nama igamije kongera ubushobozi bw’ibihugu biri muri aka karere mu gukoresha ingufu zituruka ku zuba mu bikorwa byo kuhira imyaka ku buso buto mu rwego rwo guhangana n’ingaruka z’ihindagurika ry’ibihe.
Ati “Nk’uko ibiciro by’uburyo bwo gukoresha amapompe akoresha izuba bikomeje kumanuka na Guverinoma zikaba zibishyizemo ingufu, biraza kuba uburyo bwiza bw’amahitamo areshya abahinzi benshi.
Mu bice by’ibyaro byinshi, ingufu z’izuba zishobora kuba uburyo bwo kuzamura ubuhinzi, cyane cyane mu byaro aho bikigoranye kubona umuriro uturuka ku ngomero z’amazi cyangwa ibiciro by’ibikomoka kuri peteroli bigihenze.”
Kuhira imyaka hakoreshejwe ururyo bw’ingufu z’imirasire y’izuba bimaze umwaka umwe mu Rwanda bikoreshwa mu turere tw’intara y’Uburasirazuba ari two, Nyagatare, Kayonza na Kirehe aho abahinzi basigaye babasha kweza imyaka mu bihembwe bitatu ku mwaka.
MUTUNGIREHE SAMUEL


text:
Abantu benshi iyo batekereje ku mateka y’ikiremwa muntu, bibaza ku bintu byinshi byabayeho ndetse n’ibiriho, aho twavuga: Intambara, uburwayi, ubukene, urwango, kwirema ibice, inzara, ubusambo, ubugome, amakuba, irari, ubwibone, ishyari, ubwicanyi, urupfu,… Ese inkomoko y’ibi bibazo byose ni iyihe?
Abantu bamwe bavuga ko ari umuntu avuka ari mwiza ariko akagenda ahindurwa n’ibibi asanganye abo asanze. Mu gushaka igisubizo bamwe bavuga ko muntu yifitemo ubushobozi bwo kuba yakwikiza icyo kibi agakora ibyiza. Iyo dusomye Itangiriro umutwe wa gatatu tubona inkomoko cyangwa uko byagenze kugira ngo ibyo byose bibe biriho ko ari icyaha.
Icyaha cyaje gute?
Itangiriro igice cya mbere n’icya kabiri hatubwira uko Imana yagiye irema kandi ko ibyo yaremye byose byari byiza. Tubona mu Itangiriro ko Imana yaremye umuntu mu buryo bwihariye kubera ko yamuremye mu ishusho yayo umugore n’umugabo ni ko yabaremye (Itangiriro 1:27). Imana yabwiye uwo muntu ko yemerewe kurya ku mbuto z’igiti cyose cyo mu busitani bwa Edeni uretse izo ku giti cy’ubumenyi bwo gutandukanya icyiza n’ikibi, kuko ngo umunsi yaziriyeho azapfa nta kabuza.
Itangiriro 2:16-17. Ariko iyo tugeze mu gice cya gatatu tubona inzoka ishuka umugore ko nibarya imbuto zo kuri icyo giti batazapfa, umugore yemera icyo kinyoma arazirya ahaho n’umugabo we bari kumwe, bombi bagomera itegeko ry’Imana batyo bashyira umuntu wese ubakomokaho mu bubata bw’icyaha.
Birumvikana ko iyo nzoka yavugaga ibitandukanye n’ibyo Imana yabwiye umuntu yaremye, umuntu yagize kutumvira ibyo yabwiwe n’Imana ahubwo yumvira ibinyoma by’iyo nzoka. Iyo nzoka ni satani (ibyahishuwe 12:9) "Cya kiyoka kinini kiracibwa, ari cyo ya nzoka ya kera yitwa Umwanzi na Satani, ari cyo kiyobya abari mu isi bose.
Nuko kijugunywa mu isi, abamarayika bacyo bajugunyanwa na cyo".). Satani ni umushukanyi, ni umubeshyi kandi ni umwicanyi, ukuri ntikuri muri we, ni umunyabinyoma kandi ni se w’ibinyoma, Yohana 8:44 haravuga ngo: "Mukomoka kuri so Satani, kandi ibyo so ararikira ni byo namwe mushaka gukora. Uwo yahereye kera kose ari umwicanyi, kandi ntiyahagaze mu by’ukuri kuko ukuri kutari muri we. Navuga ibinyoma, aravuga ibye ubwe kuko ari umunyabinyoma, kandi ni se w’ibinyoma."
Nuko Adamu na Eva bamaze gucumura, Imana ivuma uwo mugabo n’umugore we ndetse n’iyo nzoka. Ibibi byose twumva n’ibyo tubona uyu munsi ni ingaruka zo kutumvira Imana umuntu wa mbere yagize, ari we twese dukomokaho, natwe twese tuvukana iyo kamere yo kutumvira Imana tuyimukomoyeho. Ni uko icyaha cyaje umuntu atandukanywa n’Imana, ikiremwa muntu cyose kiba kibonye ishyano, icyaha kigera ku bantu bose babayeho n’abariho ndetse n’abazabaho. (Abaroma 5:12 "Kuko bimeze bityo, nk’uko ibyaha byazanywe mu isi n’umuntu umwe, urupfu rukazanwa n’ibyaha, ni ko urupfu rugera ku bantu bose kuko bose bakoze ibyaha.")
Isano y’icyaha cya Adamu n’inyoko-muntu
Iki ni ikibazo abantu benshi bakunda kwibaza ariko igisubizo kirumvikana keretse ku muntu udashaka kubyumva, icya mbere ndagira ngo twumve ko umuntu ataba umunyabyaha kubera ko yakoze icyaha gusa, ahubwo kubera ko ari umunyabyaha niyo mpamvu akora icyaha. Umuntu ni umunyabyaha ku bwa kavukire. Ibyanditswe byera bitwereka ko umuntu wese wabyawe n’umugore n’umugabo akomoka kuri Adamu, ni ukuvuga ko icyaha ari uruhererekane rugera kuri buri muntu wese giturutse kuri Adamu.
Niba umuntu akora icyaha ni ikimenyetso gihagije gisobanura yuko ahuje ubunyabyaha na Adamu yakomotseho, keretse niba hari umuntu wibwira ko adakomoka kuri Adamu na Eva. Ariko mu by’ukuri umuntu wese ni umubyabyaha kuko muri we yifitemo imiterere cyangwa gusa na Adamu yakomotseho. Igihe Adamu yakoraga icyaha cyatubazweho twese kuko twakomotse kuri we kandi dusa nawe, ibi bigaragazwa n’uko dukora icyaha nk’uko nawe yagikoze. Igicumuro cya Adamu cyateye ko abantu bose bacirwaho iteka (Abaroma 5:18). kandi bose bakoze ibyaha ntibashyikira ubwiza bw’Imana (Abaroma 3:23).
Ingaruka z’icyaha ku kiremwamuntu
Icyaha kimaze kuza cyangije umuntu mu buryo bwose ndetse n’ahantu hose aho twavuga: Amarangamutima ye, umwuka we, umutima we, ibitekerezo bye, amahitamo ye ndetse n’umubiri we nawo urapfa kubera ingaruka zo gukora icyaha. "Kwibwira kose umutima w’umuntu utekereza ni kubi gusa iteka ryose, kandi gutekereza k’umutima we ni kubi uhereye mu bwana bwe" (Itangiriro 6:5, 8:21).
Icyaha cyangije ibitekerezo bya muntu ku buryo ibibi ari byo byuzuye mu bitekerezo bye, kandi yibwira ibibi akaba ari na byo akora, ntibisaba kubimwigisha kubera ko umuntu muri kamere ye afite ubwenge bwo gukora icyaha ariko ubwo gukora icyiza ntabwo.(Yeremiya 4:22 "Kuko abantu banjye ari abapfapfa ntibanzi, ni abana batitonda kandi nta bwenge bafite, bazi ubwenge bwo gukora ibyaha ariko gukora neza ntibabizi".). Kuva akiri Umwana aba yibwira ibibi kandi aba atandukanijwe n’Imana uhereye ku kuvuka kwe, avuka ari umunyabyaha, agakura akora ibyaha kubera ko yaremanywe gukiranirwa kandi mu byaha niho yavukiye (Zaburi 51:7, 58:4 "Abanyabyaha batandukanywa n’Imana uhereye ku kuvuka kwabo, Iyo bavutse uwo mwanya bariyobagiza bakabeshya").
Umuntu yarangiritse ku buryo nta kintu gitunganye gishobora kumuvamo, ndetse n’ibyo muntu akora byo gukiranuka bimeze nk’ubushwambagara bufite ibizinga (Yobu 14:4, Yesaya 64:5). Nta cyiza uyu muntu akora mu maso y’Imana kabone nubwo mu maso y’abantu hari ibyo yakora agashimwa, ariko ku Mana bisa nabi kubera ko biva mu mutima wanduye usa nabi. Uyu muntu ntibishoboka ko yanezeza Imana, ahubwo aba ari umwanzi wayo mu mutima we no ku bw’imirirmo ye mibi. (Abaheburayo 11:6, Abakolosayi 1:21).
Umutima w’umuntu warangiritse ku buryo umushuka kuruta ibindi bintu byose (Yeremiya 17:9). Umuntu kubera ko umutima we wangiritse ntubasha no guhitamo icyiza ahubwo amahitamo yawo aba ari mabi kubera ko urashukana. Umuntu hari inzira yibwira ko imutunganiye ari nziza kuri we, nyamara amaherezo y’iyo nzira aba ari urupfu (Imigani 14:12, 16:25). Birumvikana ko umuntu inzira ashoboye guhitamo ni imujyana mu irimbukiro, kandi agenda yishuka yumva ko ariyo nzira nziza. Imana niyo yonyine ishobora kuyobora imigendere y’umuntu ikanamumenyera inzira nziza anyuramo (imigani 20:24).
Rero, uko ni ko icyaha cyagize umuntu wese; umuzungu cyangwa umwirabura, umugufi cyangwa umuremure, umukire cyangwa umukene. Aho umuntu yaba akomoka hose haba ari ku murozi cyangwa kwa Pasiteri, abantu bose ku bwa kavukire ni bamwe, icyaha cyabangije kimwe nta hazima cyabasigiye cyarabangije rwose!
Umuntu arapfuye ku bwa kavukire ye ari cyo azize (Abefeso 2:1). Umuntu agengwa na kamere, akurikiza imigenzo y’isi, satani akorera muri we. Umuntu ari mu bubata bukomeye atabasha kwikuramo, icyaha cyinjiye mu muntu kigera mu nguni zose z’ubuzima bwe, nicyo kimugenga, umuntu ararushye kandi araremerewe. Nta ntambwe n’imwe abasha gutera ngo yikize, nta byiringiro, nta buzima umuntu afite ari mu bubata bubi!
Rero, uyu muntu nta handi yakura ubutabazi, nta handi yabona ubuhungiro usibye ku Mana gusa: Niyo ishobora kumukiza ikamuha ubuzima, ikamuruhura, ikamuha ibyiringiro, ikamuha amahoro binyuze muri Kristo Yesu gusa.
Ni gute umuntu yakira icyaha?
Nta kindi kintu kibasha guhesha umuntu gukiranuka imbere y’Imana yera, uretse kubihererwa ubuntu nayo. Ibi bishoboka iyo umuntu yumvise ubutumwa bwiza bumubwira iby’ubunyabyaha bwe, urubanza rumutegereje arirwo kurimbuka kw’iteka, igisubizo ko ari ukwiringira Umwami Yesu Kristo ko ibyaha bya muntu byishyuwe ku musaraba ubwo Yesu yapfaga akazuka kugira ngo abizera bose babone ubugingo buhoraho kubw’ubuntu binyuze mu kwizera gusa.
Abo bantu bizeye ibyo bakabaho bafite ibyiringiro ko Kristo Yesu azagaruka kubajyana. (Ibyakozwe 16:30-31 maze arabasohokana arababaza ati “ Batware nkwiriye gukora nte ngo nkire?” Baramusubiza bati “ Izere Umwami Yesu, urakira ubwawe n’abo mu rugo rwawe.”) Ubuntu n’amahoro n’imbabazi n’urukundo bigwire muri mwe, Amena!
Source: reformationrwanda.org
[email protected]


text:
Uwo Uwiteka akunda,amuha ubutunzi burahantu hihishe ho mu mwijima(Yesaya 45:3)
08th March,2016 Nerekwa umudayimoni w’umugore warushinzwe kungeza mbona ko ahuye nakaga gakomeye cyane kandi ahuye ni byago bikomeye mbona afashe indobo “Bucket”yuzuye amazi ayimena mu mutwe akwira umubiri wose mukanya gato mbona yitwikiriye ya ndobo mu mutwe haza umuntu ufite inyundo ayimukubita mu mutwe agwaho.Nuko ijambo ry’Uhoraho rirambwira riti,mwana w’umuntu,umugore warushinzwe ku kugenza araneshejwe burundu uwo mudayimoni arapfuye uko niko Uhoraho ategetse.
Nerekwa ingufuri y’inzu HON.Baricana Eugene yajyaga afungisha inzu ye,koi maze gusaza mbona icitsemo kabiri mbona inzu ye isigaye itagifite ingufuri iyifunga(Kwamburwa ubushobozi)maze mbona akozwe nisoni kubera kubura ubushobozi bwo kugura ingufuri yo gukingisha urugo.
Nkiri mu iyerekwa numva urubyiruko nyarwanda ruvuga ngo,ibinyamakuru byinshi byo ku isi byanditse yuko ngo abatuye isi bongerewe imyaka yo kubaho (grant) nuko umwuka w’Uhoraho arambwira ati,mwana w’umuntu,dore umwanzi satani azamuye ikinyoma abicishije mu bushakashatsi agiye kubeshya abatuye isi yuko abantu bongerewe igihe cyo kubaho mu isi ya bazima.Kandi azi neza yuko igihe gisigaye ari gitoya ahubwo arashaka yuko abantu birara bakikomereza gukiranirwa kugirango kurimbuka kwabo kuzabatungure.
09th March,2016 Ijambo ry’Uhoraho rirambwira riti,mwana w’umuntu,dore mu rwagasabo ibintu bimeze nabi cyane kubera inzara ndetse nubucyene bwinshi butagabanuka aho kugabanuka burushaho kwiyongera.Dore umudamu witwa Mukarujugiro Jackline mushika wa HON.Baricana Eugene akora amafaranga ya mahimbano atari amafaranga yukuri none agiye gufatwa atabwe muri yombi icyo kikazaba icyago gikomeye cyane kigiye kugwira musaza we nka Hon.Kandi umwuka wubukene urabegereye kuko bakunze gukiranirwa bakiringira ibigirwamana nuko rero ubwo bimeze gutyo icyo umuntu ababibye nicyo asarura niko Uwiteka avuze.
Ayo mafaranga yamakorano yari agizwe ninote zigihumbi gusa,akajya agenda azikwiragiza hirya no hino mu gihugu kandi ubona ko afite ubwoba bwinshi cyane atinyako ashobora gutabwa muri yombi
Maze nerekwa umudayimo wo mu bwoko bwijeri ushinzwe gutera urusaku kugirango abanyarwanda batumva kandi ntibamenye ibiri gukorerwa mu gihugu maze ndabwirwa ngo uwo mudayimoni amereye nabi abanyarwanda arara asakuza akirirwa asakuza bityo abanyarwanda ntibabashe kumva ngo basobanukirwe ibivugwa ku gihugu cyabo uko niko Uhoraho avuga.
Ijambo ry’Uhoraho rinzaho maze rirambwira riti,mwana w’umuntu,dore bariya bakobwa (2) babanyeshuri (1) agiye ku kubera umugisha ariko arahita asigara mu ishuli ryo kwigishwa kubaha Uhoraho no kubaha abantu b’Uhoraho.Nuko ubwo mukanya ko guhumbya mbona ko wa mugisha ungezeho maze ndabwira ngo si kubwushake bwabo ahubwo nikubwubushake bw’Uwiteka kugirango yerekane gukiranuka kwe,no kugirango ijambo ryavugiwe mu kanwa kumuhanuzi risohoze
Nuko mbona wa munyeshuri wa (2) we mbona akijijinganya kumpesha umugisha maze ndabwirwa ngo,abo bakobwa nabagambanyi bagambanira ijambo ry’Uhoraho nibo Uwiteka azakoresha kuguhesha umugisha kugirango umenyeyuko Uwiteka ashobora gukoresha nabanzi bawe bakaguhesha umugisha niko Uhoraho ategetse.Nyamara ntibizabuza Uwiteka kubacira urubanza kuko batinyutse kugambanira umuntu w’Uwiteka Imana yabakiranutsi niko Uhoraho abivuga.
10th March,2016 Ijambo ry’Uwiteka ryongera kunzaho maze rirambwira riti,mwana w’umuntu,dore za magigiri zijya zibabazwa nuko zikoresha amafaranga yo ku kugigira bizeye yuko bazahita bagucakira,bikarangira wakiriye umugisha Uwiteka aba yakugeneye akabagira ibikoresho kugirango umenye neza ko ashobora gukoresha ikiremwa cyose kugirango arengere ubugingo bwawe kuko wagaragaje kumwiringaira kandi izo nkozi zibibi akaba arizo zifite imigisha yabakiranutsi.Rero iki ji gihe cyawe cyo kugarurirwa ibyariwe ninzige kugirango urusheho kwizera Uwiteka unamenye yuko ari we Mana yawe niko Uhoraho avuze.
Njywanwa mu iyerekwa mbona uwanyerekaga ambwira ati,mwana w’umuntu,dore ku kugigira biragoye kuko ntawugigira umwuka w’Uhoraho none za magigiri zisigaye zivuga yuko ngo waba ukorana nurwego rw’ubutasi rw’America CIA kubera bananiwe kuguta muri yombi aho kugirango bemere yuko ufite umwuka w’Uhoraho,ahubwo bakemera abana b’Abantu nuko menya yuko koko CIA yo mu ijuru ikorana nawe kandi nta mwanzi ushobora kuzakugwa gitumo aho niho Uhoraho amaze kwerekana imbaraga ze kugirango abatizera babashe kwizera niko Uhoraho avuga.Dore naguhaye amaso abone hirya no hino ku isi nuko ntutinye kandi ntugireubwoba kuko nzajya nguhishurira buri kamwe kose gakorerwa mu isi ya bazima kugirango umenye ko wabaye umutoni k’Uwiteka kandi wemeye kumwumvira no kumwizera maze nawe akubera Imana yawe niko Uhoraho avuga
11th March,2016 ijambo ry’Uwiteka rinzaho maze rirambwira riti,mwana w’umuntu,dore inkozi zibibi z’abagambanyi ziyambitse uruhu rw’intama kandi aramasega aryana nuko mwana w’umuntu,menya uko ugenza kuko ugoswe nabanzi bumusaraba biyitirira ijambo ry’Uhoraho ariko ugire ubwenge kugirango iby’Uwiteka yagusezeranije umenye uko ukwiye kubyakira naho ubundi ugeze kwiherezo ry’ubutayu niko Uwiteka ategetse.
Mu gihe nkiri mu iyerekwa,mbona hamanutse INYENYERI(2) zaka nk’uko zijya zika ziri ku ijuru,mbona INYENYERI(1) iraje ihagarara ku jisho ry’ibumoso hejuru y’ibigohe,iya (2) nayo iraza yaka neza ihagarara munsi y’ibigohe iburyo,maze zikomeza kwaka cyane ndabwirwa ngo,izo nyenyeri zije kuguhishurira ibyo ushidikanyaho abo witaga benedata ntabwo bakiri bene data kuko babanye nawe mu murimo bakoresha uburiganya bw amagambo meza asize umunyu no ku kwereka ko bakwitayeho ariko Uwiteka yabyemeye kugirango abakoreshe bakwihere umugisha kandi hanyuma bon ta mugisha bazabona ahubwo bazahabwa umuvumo niko Uwiteka avuga
Sibyo gusa ahubwo izo Nyenyeri zije kurinda amaso yawe kugirango imyuka yoherejwe nabanzi bumuaraba itabasha guhuma amaso yawe kugirango ukomeze gukora umurimo w’Uwiteka Imana yawe Abraham,Issac,na Yakobo niko Uwiteka avuga.
12th March,2016 ijambo ry’Uwiteka rinzaho maze rirambwira riti,mwana w’umuntu,dore intambara igiye kwaduka mu gihugu cya DR Congo yo kurwanya perezida Joseph Kabila kandi bazahita bafata igice kinini cyo muburasira zuba bwa Congo bwose kandi icyo gihe nibigera ahongaho,ntabwo Kabila azaba agishoboye kurwana iyo ntambara ngo ayitsinde ahubwo bizamugora cyane niko Uwiteka avuga.
Nkiri mur’iryo yerekwa mbona ingabo zahoze zitwa inkotanyi zaje guhinduka RDF zinjijwe mu ishuri rya lindi ryo kwigisha abatutsi kubaha Uwiteka Imana no kumenya ko ariwe ushobora byose.Maze ijambo ry’Uhoraho rinzaho maze rirambwira riti,mwana w’umuntu,umunsi ingabo za RDF ziribwinjire mu ishuri ryo kwigisha abatutsi kubaha Uwiteka Imana kuko Uwiteka yamaze kubakuraho amaboko uko niko Uhoraho avuga


text:
Twigire hamwe Igitabo cya Nehemiya (10)
Yanditswe na: Ubwanditsi
2021-07-20 02:39:41
Hanyuma Yuda aravuga ati “Abikorezi bacitse intege kandi hariho ibishingwe byinshi. Nuko ntitukibashije kubaka inkike.”Abanzi bacu baravuga bati “Ntibazamenya, ntibazitegereza kugeza aho tuzabatungurira tukabica, tukabuza umurimo gukorwa.” Nehemiya:4:4-5
Yesu ashimwe!
Turacyakomeje ya nyigisho yacu twiga igitabo cya Nehemiya,
Turakomeje tureba abanzi b’umurimo.
Aha nkuko tubisomye Nehemiya yahuye N’impuha n’iterabwoba rya Satani bituma bamwe mu bayuda bari kumwe na we ku murimo (abikorezi) bacika intege kandi ibishingwe ari byinshi ibi bisobanuye ngo bacitse intege kandi umurimo ugihari.
Ese wowe uhagaze ute? Iyo uhuye n’impuha cyangwa amagambo, intambara n’ibigeragezo urakomeza cyangwa uraparika ugacika intege?
Aha niho Satani ajya afatira bamwe akabasubiza mu mitekererereze yabo ya kera abereka intege nke zabo abereka ibishingwe byari byuzuye muri bo bigatuma babura ibyiringiro muri uru rugendo rujya mu ijuru.
Rimwe na rimwe Satani adutungira agatoki atwereka ibyapfuye n’ibitagenda neza tukibagirwa ko nubwo bimeze bityo ariko hari n’ibyo Imana yakoze muri twe tugomba kuzirikana bigatuma twizera ko iyabanye natwe izongera ikadutabara.
Aha Nehemiya we icyo yakoze yahamagaye abantu b’imfura.
Mbibutse ko abera bo mwisi arizo mfura Uwiteka yishimira, ahamagara n’abatware n’abandi bantu bose arababwira ati ntimubatinye mwibuke Uwiteka Umwami ukomeye uteye ubwoba murwanire benewanyu abahungu n’abakobwa n’abagore banyu n’ingo zanyu. Nuko abantu barakomera biyungamo imbaraga baguma ku nkike bakomeza umurimo.
Bene Data mwirinde byacitse cyane cyane muri iki gihe mwibuke Imana yaduhamagaye ko ari iyo kwizerwa kandi ko hejuru y’imbaraga zose hari Imbaraga z’Imana mwe guta umurimo ahubwo muhagarare neza ku nkike Uwiteka ni we udushoboza. Amen.
Ev Innocent


text:
Uyu musore ufite impano mu ndirimbo zaririmbiwe Imana, ubusanzwe asengera muri ADEPR, Itorero rya Rukiri I. Yashyize iyo ndirimbo hanze muri ibi bihe bisa n’ibigoye agamije gukomeza abakirisitu bacitse intege ko bakwiye kongera kwibuka ko Imana ifite imbaraga kandi itandukanye n’ibyo banyuramo mu buzima bwa buri munsi.
Mu kiganiro yagiranye na IGIHE, Niyonzima Schadrack, yavuze ko gukora indirimbo akayita “Uratandukanye” yifuzaga kongera guhamagarira buri wese kumenya imbaraga n’ububasha bw’Imana aho kwishingikiriza ku bantu cyangwa iby’Isi bidafite umumaro.
Yagize ati “Nashakaga kubwira abantu ko Imana iri hejuru ya byose, itandukanye n’ibyo twibwira n’ibyo tubona nk’abana b’abantu. Mu bihe bigoye Isi irimo Imana yo ikomeza kwitwa Imana ndetse no mu bihe twaba turi mu bihe byiza igumya yitwa Imana. Nashakaga kugaragaza gukomera kwayo kandi ko itandukanye n’ibyo twibwira. Ubutumwa nshaka gutanga cyane ni ukongera kwibutsa abantu muri ibi bihe bisa n’ibigoranye no kubakomeza mbibutsa ko Imana ikomeye.”
Yakomeje agaragaza ko mu bihe nk’ibi bigoye, abakirisitu badakwiye kunamuka ahubwo ko bakwiye gukomera ku Mana no kuyishingikirizaho kuko ishobora byose.
Muri iyi ndirimbo agaruka cyane ku mbaraga z’Imana n’ubudasa bwayo nk’ibyubaka ibyiringiro ku bageze mu ntambara n’ibibazo byo muri iyi Si.
Niyonzima kandi yavuze ko kuririmba indirimbo zo kuramya no guhimbaza Imana abikora nk’umuhamagaro kuko yifuzaga kuba umuyoboro wo kugeza ubutumwa bwiza bwa Yesu kuri benshi.
Yagize ati “Hari intego ngenderaho cyane mu buzima bwanjye, ivuga ngo mbe umuyoboro mwiza Imana icishamo kugira ngo igaburire benshi mu buryo bwo mu mwuka. Namaze kwemerera Imana ko ngomba kuba uwo muyoboro mwiza icishamo, ndakomeje rero kuzajya nyibera umuyoboro kandi nayo ndabizi ko izashoboza. Nyuma y’iyi ndirimbo nzakomeza nkore n’izindi.”
Indirimbo “Uratandukanye” ni iya kabiri ashyize hanze nyuma y’iyo yise “Ni wowe”; afite intumbero yo kuba umuramyi utanga ubutumwa ku bantu b’ingeri zose binyuze mu bihangano bye, n’abatarizera bagahindukira bakamenya inzira y’ukuri.
Niyonzima Schadrack ni umuramyi ukunda Imana no gusenga ndetse kuririmba ni umuhamagaro cyane ko kuri we abona nta gikwiye kumubuza gukora uwo murimo ngo kuko ari yo nzira nziza yo kugeza ubutumwa bwiza kuri benshi.
Reba indirimbo nshya ya Niyonzima Schadrack "Uratandukanye"


text:
Dukenera kurya kugirango tugire ubuzima bwiza. Ariko kumenya icyo tugomba kurya n´igihe gikwiriye ni ngenzi cyane, kuko ibyo turya bifitanye isano n´imiterere y´ubuzima dufite.
Ifunguro rishobora kukubera ryiza nijoro, rishobora kwangiza ubuzima bwawe mu gihe urifashe mu gitondo n’ibindi nk´ibyo. Abantu bamwe bazi neza ko gufata ifunguro rya mu gitondo (breakfast) ari ingenzi, mu buzima, ariko hari n´abandi batazi bimwe mu biribwa bishobora kwangiza ubuzima iyo babifashe nta kindi kintu babanje kurya.
Dore amoko y´ibiribwa udakwiye kurya nta kintu kiri mu gifu:
1. icyayi (tea) cyangwa ikawa (coffee).
Abantu bamwe bafite akamenyero ko gutangiza umunsi wabo igikombe cy´ icyayi cyangwa ikawa. Ariko aka kamenyero ni kabi, ukwiye gutangira umunsi wawe unywa igikombe cy´amazi. Kunywa ikawa mu gifu harimo ubusa byongera hydraulic acid iyi aside iyo ibaye nyinshi mu mubiri ibangamira urwungano ngogozi
2. Inyanya
Inyanya ni nziza mu buzima kuko zifasha mu ikorwa ry´abasirikare mu maraso. Ariko kuzirya nta kindi kintu urarya bishobora kugira ingaruka mbi ku buzima bwawe. Inyanya zifite acide nyinshi iyo uzibanje mu gifu zongera acide ikaba yaba nyinshi mu gifu. Byaba byiza rero inyanya uzivanze n´ibindi biribwa cyangwa ukazirya nyuma yo gufata ifunguro ryawe.
3. Ibinyobwa birimo carbone (Carbonated Drinks)
Urugero: coca cola, soda, ibinyobwa byongera imbaraga (energy drink)
Ibi binyobwa muri rusange ni bibibi ku buzima. Kubifata mu gitondo nta kindi kintu urashyira mu gifu,byangiza amara.
4. Ibihaza
Ibihaza ni byiza cyane kubirya bituma ubuzima bugubwa neza.ariko kubibanza mu gifu nta kindi wabanje kurya ntabwo ari byiza kuko bitera uburwayi bw´igifu.
5 umugati
Benshi muri twe umugati tuwufata nk´ifunguro rya mu gitondo. Ariko ni akamenyero kabi. Hamwe n´ibindi biribwa bifitanye isano n´imigati si byiza kubibanza mu gifu kuko biba bigizwe n´icyo twita yeast yangiza urwungano ngogozi rukananirwa gukora neza akazi rushinzwe.
6. icunga (orange)
Benshi bakunze gufatata urubuto rw´icunga cyangwa umutobe warwo mu gitondo ariko ntibikwiriye ko arirwo umuntu yabanza kurya kuko rwangiza mu muhogo kandi tuzi ko umuhogo ari imwe mu nzira y´ibiryo.
Kugira ngo turusheho kugira ubuzima bwiza, birakwiye ko tumenya amoko atandukanye y´ibiribwa n´igihe gikwiye cyo kuyafata kugirango tutavaho twangiza ubuzima bwacu kandi amagara yacu nibwo bukungu ndetse araseseka ntayorwa.
Source: www .Fab.Zania.com


text:
Umuntu ufite iri zina akunze kurangwa no kwigira ku bintu byose abonye akagira icyizere ndetse n’umurongo ngenderwaho. Bitewe n’ubushishozi bwe ndetse n’imibanire ye n’abandi ndetse no kuba abasha gusobanukirwa kamere muntu bituma aba umuhuza mwiza, ibitekerezo bye bimufasha kumenya neza umutima w’umuntu.
Akunze kugira ubushobozi bwo kwamamaza impano ye y’ubuhanzi ndetse akunze kuba amayobera ku bandi kuko batabasha gusobanukirwa neza kamere ye.
Buri gihe akunze kugera ku bintu biri mu rwego rwo hejuru mu buryo nawe atabasha gusobanura.
Yiga mu buryo bumworoheye ndetse yifitemo ubuhanga buvanze n’ubushobozi bwo kumenya gusesengura ibintu bishobora kumugeza ku buyobozi, imishinga, icyerekezo cy’ubuhanzi ndetse n’ubushakashatsi bwa siyansi.
Akunze kurangwa no gushakisha amahirwe yo gucukumbura ibitazwi, akabikoresha mu kugaragaza ubushobozi bw’imitekerereze ye, mu gushaka intego n’igisobanuro cy’ubuzima.
Aba ashaka gukuza ubuhanga bwe, gusobanukirwa abantu ndetse n’ibintu.


text: 24 Icyakora ku munsi wa mbere w’icyumweru, bazinduka kare mu gitondo bajya ku mva bitwaje imibavu bari bateguye.+2 Ariko basanga ibuye ryari ku mva ryahirikiwe ku ruhande,+3 binjiyemo ntibabona umurambo w’Umwami Yesu.+4 Bakiri mu rujijo bibaza ibyo ari byo, babona abagabo babiri bambaye imyenda irabagirana bahagaze hafi yabo.+5 Abo bagore bagize ubwoba bakomeza kureba hasi, maze abo bagabo barababwira bati “kuki mushakira umuzima mu bapfuye?6 [[Nta wuri hano, ahubwo yazutse.]]*+ Mwibuke uko yababwiye akiri i Galilaya,+7 agira ati ‘Umwana w’umuntu agomba gutangwa mu maboko y’abanyabyaha bakamumanika, ariko ku munsi wa gatatu akazuka.’”+8 Nuko bibuka ayo magambo ye,+9 bava ku mva maze bajya gutekerereza ibyo bintu byose ba bandi cumi n’umwe hamwe n’abandi bose.+10 Abo ni Mariya Magadalena na Yowana+ na Mariya nyina wa Yakobo. N’abandi bagore+ bari kumwe na bo batekerereza intumwa ibyo bintu.11 Icyakora, bafata ayo magambo nk’amanjwe, ntibemera+ ibyo abo bagore bababwiye.12 [[Ariko Petero arahaguruka arirukanka ajya ku mva, ahageze arunama arungurukamo, abona ibitambaro byonyine. Nuko asubirayo atangaye, yibaza ibyabaye.]]13 Kuri uwo munsi, hari abigishwa babiri berekezaga mu mudugudu witwa Emawusi wari ku birometero nka cumi na kimwe uvuye i Yerusalemu,14 bagendaga baganira kuri ibyo bintu byose+ byari byabaye.15 Nuko mu gihe baganiraga kandi babijyaho impaka, Yesu ubwe arabegera+ ajyana na bo,16 ariko ntibashobora kumumenya.+17 Arababwira ati “ese ibyo bintu mugenda mujyaho impaka ni ibiki?” Nuko barahagarara, bafite umubabaro mu maso.18 Uwitwa Kiliyofasi aramusubiza ati “mbese wibera ukwawe muri Yerusalemu nk’umushyitsi, ku buryo utazi ibyahabereye muri iyi minsi?”19 Na we arababaza ati “ni ibiki byahabereye?” Baramusubiza bati “ni ibyerekeye Yesu w’i Nazareti,+ wabaye umuhanuzi+ ufite imbaraga mu byo yakoraga no mu byo yavugaga imbere y’Imana n’abantu bose;20 n’ukuntu abakuru b’abatambyi bacu n’abatware bacu bamutanze agacirwa urubanza rwo gupfa maze akamanikwa.+21 Nyamara twiringiraga ko uwo muntu ari we wari kuzacungura Isirayeli.+ Uretse n’ibyo kandi, uyu ni umunsi wa gatatu ibyo bibaye.22 Hari abagore+ bamwe bo muri twe badutangaje, kuko bazindukiye ku mva23 ariko ntibabone umurambo we, maze bakaza bavuga ko babonekewe n’abamarayika bakababwira ko ari muzima.24 Nanone hari bamwe bo muri twe bagiye ku mva+ basanga bimeze nk’uko abo bagore babivuze, ariko we ntibamubona.”25 Nuko arababwira ati “mwa bapfu mwe, mutinda kwizera ibintu byose byavuzwe n’abahanuzi!+26 Ese ntibyari ngombwa ko Kristo ababazwa+ bene ako kageni mbere y’uko yinjira mu ikuzo rye?”+27 Nuko atangirira kuri Mose+ n’abandi bahanuzi+ bose abasobanurira ibintu byamuvuzweho mu Byanditswe byose.28 Amaherezo bagera hafi y’umudugudu bari bagiyemo, we asa n’ushaka kwikomereza urugendo.29 Ariko baramuhata cyane bavuga bati “gumana natwe kuko bugorobye kandi bukaba bugiye guhumana.” Bavuze batyo, arinjira agumana na bo.30 Yicaranye na bo basangira, afata umugati arashimira, arawumanyagura arawubaha.+31 Babibonye amaso yabo arahumuka baramumenya, nuko ahita azimira baramubura.+32 Barabwirana bati “mbese imitima yacu ntiyagurumanaga igihe yatuvugishaga turi mu nzira, adusobanurira neza Ibyanditswe?”33 Ako kanya barahaguruka basubira i Yerusalemu basanga ba bandi cumi n’umwe n’abari bateraniye hamwe na bo34 bavuga bati “ni ukuri Umwami yazutse, kandi yabonekeye Simoni!”+35 Na bo babatekerereza ibyababayeho bari mu nzira, n’ukuntu bamumenye ari uko amanyaguye umugati.+36 Bakivuga ibyo ahagarara hagati yabo [[nuko arababwira ati “mugire amahoro.”]]37 Ariko kubera ko bari bakutse umutima kandi bahiye ubwoba,+ batekereje ko babonye ikiremwa cy’umwuka.38 Nuko arababwira ati “ni iki gitumye muhagarika umutima, kandi ni iki gituma mushidikanya mu mitima yanyu?39 Murebe ibiganza byanjye n’ibirenge byanjye, mumenye ko ari jye; munkoreho mwumve+ kandi murebe, kuko ikiremwa cy’umwuka kitagira umubiri n’amagufwa+ nk’ibyo mubona mfite.”40 [[Mu gihe yababwiraga ibyo, abereka ibiganza bye n’ibirenge bye.]]41 Ariko igihe bari batarabyemera+ bitewe n’uko bari bafite umunezero mwinshi kandi batangaye cyane, arababwira ati “hari icyo kurya mufite hano?”+42 Nuko bamuhereza igice cy’ifi yokeje;+43 arayifata ayirira+ imbere yabo.44 Noneho arababwira ati “aya ni yo magambo nababwiraga nkiri kumwe namwe,+ ko ibintu byose byanditswe kuri jye mu mategeko ya Mose n’abahanuzi+ no muri za Zaburi+ bigomba gusohora.”45 Nuko aha ubwenge bwabo gusobanukirwa neza Ibyanditswe,+46 kandi arababwira ati “uko ni ko byanditswe ko Kristo yagombaga kubabazwa maze ku munsi wa gatatu akazurwa mu bapfuye,+47 kandi ko bishingiye ku izina rye abantu bo mu mahanga yose,+ uhereye i Yerusalemu,+ bari kubwirizwa ibyo kwihana kugira ngo bababarirwe ibyaha.+48 Muzaba abagabo bo guhamya+ ibyo.49 Dore ngiye kuboherereza icyo Data yasezeranyije. Ariko mwebwe mugume mu mugi kugeza igihe muzaherwa imbaraga ziturutse mu ijuru.”+50 Arabasohokana bagera i Betaniya, maze azamura amaboko abaha umugisha.+51 Akibaha umugisha, atandukanywa na bo atangira kuzamurwa mu ijuru.+52 Nuko baramuramya, hanyuma basubira i Yerusalemu bafite ibyishimo byinshi.+53 Nuko bakajya bahora mu rusengero basingiza Imana.+


text:
Mu murenge wa Bigogwe, inka n’inzuri ni imitungo y’umwihariko y’umugabo n’abana be b’abahungu. Abagore basanga iki ari ikimenyetso cy’ihohoterwa rishingiye ku mitungo rikorerwa umugore n’umwana w’umukobwa.
Abagore bo mu murenge wa Bigogwe mu karere ka Nyabihu, basanga abagabo bakwiye kwisubiraho, bakabereka inka n’inzuri bafite, bakazigiraho uruhare. Bagaragaza ko iyo mitungo ari umwihariko w’abatware b’urugo n’abana b’abahungu gusa! Abagore n’abakobwa barahezwa, kandi ntibemerewe gukandagira mu nzuri inka zabo zirishirizamo.Aya makuru yavuzwe mu kiganiro gihuza abaturage n’abayobozi cyateguwe ku bufatanye bw’impuzamashirahamwe y’abagore Pro-femmes Twese Hamwe n’umuryango w’abanyamakuru baharanira amahoro, “PAX PRESS”.
Mukasine Espérance, umwe mu bagore batinyutse kuvuga ukuri ku ihohoterwa abagore bo mu Bigogwe habura naryo, yagize ati “Kutamenya umubare w’inka abagabo bacu batunze n’inzuri bafite, ni ihohoterwa rikabije rishingiye ku mutungo. Biteye isoni kubona ko umutungo nk’uriya, umugore atawufite ho ijambo”. Yakomeje agaragaza ko nibura abana b’abahungu aribo bamenya amakuru y’inka, ariko ababyeyi babo b’abagore bagahezwa! Mukasine ababazwa nuko abagore bakora cyane ku nyungu z’urugo, ariko abagabo babo ntibabahe agaciro kabakwiriye. Asobonura ko umuco ukiri inzitizi zikomeye mu kwimakaza uburenganzira bw’umugore, ati “Umuco ino aha uvuga ko inka ari umwihariko w’igitsina gabo. Umugore n’umukobwa bakomeza gukoran akazi ko murugo, nta kundi…”
Tuyisenge Joselyne, umugore wiyemeje kujya mu rwuri rw’umugabo we ruri hafi y’ishyamba rya Gishwati, atangaza ko yakumiwe n’abashumba bamubujije kwegera inka z’umugabo we, ati “Abashumba barankumiriye bibaza niba ndi umugore ufite umuco wo mu Bigogwe, kuko bazi ko abagore bo mu Bigogwe batatinyuka gukora iki gikorwa. Natashye mbabaye cyane!”
Abagabo bakomeje kwihagararaho
Cyubahiro Innocent ni umugabo ufite inka. Yeruye avuga ko umugore we adafite uburenganzira bwo kumenya umubare n’inzuri afite, ati ” Umugore wanjye nta burenganzira afite ku nka zanjye. N’igihe nshaka kuyigurisha, sinamubwira, sinamugisha n’inama. Nabishatse, namuha ku mafaranga y’ubuguzi, ariko ntacyo ngomba kumusobanurira”.
Uyu mugabo ugikomeye ku muco wa gakondo, yashimangiye ko afite uburenganzira busesuye bwo kugaba inka ku muntu ashaka, atabanje kugisha inama umugore we. Avuga ko umugore aba afite ibyo ashinzwe mu rugo rwabo nk’uko nawe afite inshingano ze bwite. Ngo buri muntu aba afite ibimureba nta kwivanga muri gahunda y’undi. N’abandi bagabo ni uko babibona, kuko muri icyo kiganiro, iyo abagore bavugaga guhezwa mu mitungo, cyane cyane irebana n’inka, abagabo wasangaga badaha agaciro ibitekerezo by’abo. Urugero ni nk’uyu Gasamagera Pascal ufite imyaka 57, uvuga ko kuva yabaho ku isi, ndetse no kuva kera ku bw’abasogokuru, ko inka zigira uko zigenwa mu micungire, ati “Hari imiziro n’imiziririzo ku nka. Kandi abagore hari ibyo birengagije, bazi neza ko gutunga no gutunganirwa bigira amategeko”. Yihuta, yavuze ko bibujijwe umugore cyangwa umukobwa uri mu mihango kugera mu rwuri, cyangwa gukama inka! Ibyo byose bituma umugore ahezwa kuko iyo atabyubahirije, inka zikenyuka…
Uruhare rwa Pro-Femmes
Umulisa Angélique ni umukozi w’impuzamashyirahwe y’abagore “Pro-Femmes Twese Hamwe”. Yavuze ko igihe kigeze cyo guha umugore agaciro kuko iyo agafite, ateza imbere urugo rwe kurusha igihe atagafite, ati “Duharanira ko abagore bamenya acaciro bafite n’abagabo kwemera gufatanya n’abagore mu gucunga imitungo y’urugo. Ingaruka aba ari nziza kuko iterambere ryihuta”.
Gahutu Tebuka Jean Paul, umunyamabanga Nshingwabikorwa w’umurenge wa Bigogwe yemeranya na Pro-Femmes Twese Hamwe ko umugabo n’umugore bagomba kurebwa mu ndererwamo imwe ibaha uburenganzira bumwe mu cyo Leta yita “Uburinganire n’ubwuzuzanye”. Yavuze ko iyo abashakanye bashyira hamwe mu bwumvikane, ntahohoterwa riharangwa ; ati “Niyo mpamvu umurenge wacu wa Bigogwe twashyize imbere gukangurira abaturage gahunda ya Leta y’uburinganire n’ubwuzuzanye. Ni ingirakamaro kuko buri wese aba yuzuza mugenzi we”.
Amateka y’u Rwanda agaragaza ko guturuka kera, inka ari ikimenyetso cy’ubukungu. Niyo mpamvu imigani myinshi ivuga ku bukungu iganisha ku inka. Urugero, indamutso yiganje mu Bigogwe ivuga iti “Gira inka, gira amata, amashyongore, n’indi migani”. Nyamara abatava ku izima muri ako gace bashyira iumuco imbere kuruta amategeko, aho kubabwira uburinganire, kugira uburenganzira ku mutungo bigaragara ahubwo nko kuba uje kubacira umuco.
Inkuru dukesha www.paxpress.rw


text:
Kavumu TVET bashyize imbere ikinyabupfura
Gushyira urubyiruko ku murongo, kubarinda ibiyobyabwenge, kubaha ubumenyi bubafasha kubona imirimo byihuse hibandwa cyane ku kurwanya ubushomeri, ni zimwe mu ntego z’ishuri ry’ubumenyingiro Kavumu TVET School.
Mu kiganiro ikinyamakuru Intego cyagiranye na Eng. Eugene Ruzindana umuyobozi w’iri shuri, kuri uyu wa 25 Kanama 2020, yavuze ko iri shuri rimaze guhindura ubuzima bwa benshi kuko abanyeshuri biga amasomo banayashyira mu bikorwa ku buryo bibafasha kumva neza ibyo bakora.
Agira ati “iyo hari bene aya mashuri yigisha ubumenyingiro, bigabanya urubyiruko rwirirwa ku mihanda ndetse n’abafata ibiyobyabwenge, kuko baba bareba imbere habo ko hazaba heza, kuko ya masomo atuma babona akazi byihuse.”
Avuga ko urubyiruko rw’u Rwanda rugomba kugira iterambere rirambye ku bufatanye na TVET ariko cyane cyane, ababyeyi n’inzego z’ibanze, nizo zifata iya mbere mu gufasha urwo rubyiruko guhindura imyumvire mibi, bakagana amashuri, ari nabyo bizafasha mu iterambere ryabo ndetse ni ry’igihugu muri rusange.
Abanyeshuri bagera ku 1000 ku mwaka.
Eng.Ruzindana avuga ko ku bufatanye n’inzego, iri shuri rishobora kwakira abanyeshuri bagera ku 1000 ku mwaka, aha hakaba harimo abaza kwiga baturutse mu miryango yabo, ndetse n’abo Minisiteri y’uburezi yohereza, kandi abakurikira amasomo neza kandi bafite discipline bagenda bagaragaza umusaruro mwiza hirya no hino mu gihugu.
Inyungu ku baturage ba Nyanza.
Ngirumutware utuye mu karere ka Nyanza, hafi y’aho bita ku Bigega, yabwiye ikinyamakuru Intego ko, guturana n’ishuri rya Kavumu TVET ari amahirwe kuko byatumye haba ibikorwaremezo bikomeye. Ati “Abacuruzi babona abaguzi, natwe abahinzi hari ubwo abanyeshuri baza kwifatanya nawe mu muganda, tukishimira ko batubanira neza.”
Covid19, igihombo ku banyeshuri.
Kubera ko Kavumu TVET yafunze kubera icyorezo cya Corona Virus nk’andi mashuri yose, bamwe mu banyeshuri bavuga ko bababajwe no kuba amasomo yabo yarahagaze.
Niyonsaba ati ” Nk’ubu mba maze kubona uruhushya rwo gutwara imodoka, ariko byose byarahagaze, ni ikintu cyambabaje kuko nsa nk’uwasubiye inyuma.”
Uwimana nawe yatubwiye ko umwaka wamupfiriye ubusa, ngo cyakora nagira amahirwe amashuri agafungura azakomerezaho, dore ko atari ubwa mbere acikiriza amashuri, akaba yicuza igihe cye yagiye akoresha nabi, no mu gihe agaruye ubwenge, Corona ikaba imusubije inyuma.
Kavumu TVET School, ni ishuri ry’ubumemyingiro, riherereye mu karere ka Nyanza, mu Majyepfo y’u Rwanda.
Iri shuri ryamenyekanye cyane mu gutanga amasomo yo gukanika no gutwara ibinyabiziga, gukora amazi, gusudira kandi hifashishwa ibikoresho kabuhariwe mu kwigisha.
Abanyeshuri bize muri iri shuri, basohoka bafite ubushobozi bwo guhatana ku isoko ry’umurimo hano mu Rwanda ndetse no muri Afurika y’iBurasirazuba.
Komezusenge Jimmy


text:
Ubwo bahabwaga impamyabushobozi nyuma yo kwitwara neza mu bizamini bya Leta, abanyeshuri bo mu kigo kigisha imyuga n’ubumenyi ngiro cya Saint Laurent Gaseke, cyashimiye abanyeshuri baharangije kandi kibavuga imyato ko bitwaye neza bakagihesha ishema.
Umuyobozi w’ikigo n’abarimu bari bizihiwe
Saint Laurent Gaseke TVET School, ni ikigo giherereye mu karere ka Gicumbi, mu murenge wa Mutete, cyabonye izuba ku itariki 2 Gashyantare 2016.
Kuri uyu Kabiri, taliki ya 11 Kamena 2019, ubwo bari mu birori byo kwishimira intsinzi no guhabwa impamyabushobozi ku mugaragaro ku banyeshuri bagera kuri 50 bahashoreje amasomo mu ishami ry’amashanyarazi.
Umukobwa wahize abandi arimo gushimwa
Abahize abandi bagenewe ishimwe, barimo abahungu babiri n’umukobwa umwe. Ubutumwa bwahatangiwe, bwibanze ku kwishimira ibyagezweho kuri bo babona bitanga ikizere kirambye n’igisubizo ku isoko ry’umurimo mu Rwanda, batanga abakozi bashoboye.
Musenyeri Seriviliyani Nzakamwita wa Doyoseze ya Byumba, nawe yari yitabiriye uyu muhango.
Ibi birori ku kigo Saint Laurent Gaseke, byarimo ubwitabire bw’abayobozi batandukanye, intumwa y’akarere ka Gicumbi, Musenyeri Seriviliyani Nzakamwita wa Diyoseze ya Byumba, uhagarariye uburezi mu karere ka Gicumbi, ushinzwe amashuri y’imyuga n’ubumenyi ngiro, ababyeyi barerera muri iki kigo n’abandi.
Nshimiyimana Alexis, umuyobozi w’ikigo cya Saint Laurent Gaseke TVT , yishimiye abanyeshuri afata nk’imfura z’iki kigo dore ko ari bo ba mbere bahawe impamyabushobozi nyuma y’imyaka itatu ishuri rimaze rikora.
Mu kiganiro yagiranye n’umunyamakuru wa NONAHA.com, Nshimiyimana Alexis, umuyobozi w’iki kigo, yagize ati, “Ubundi iki kigo cyacu cyatangiye kigisha ibijyanye n’amashanyarazi aciriritse, ubu abashoje bagera kuri 50, bagezeho biga ibijyanye n’amashanyarazi yo mu nganda, mbese nishimiye imfura zacu, batsinze neza mu bizamini bya Leta nta n’umwe watsinzwe kandi n’uza inyuma afite amanota meza cyane.’’
Abayobozi bari baje kwifatanya nabo bifashishijwe mu gutanga impamyabushobozi.
Yakomeje agira ati, “Tugaragara nk’aho turi bashya mu gutanga izi mpamyabushobozi, gusa ku isoko ry’umurimo ntiduhiganwa ahubwo twatangiye kuyobora, mu banyeshuri 50, 15 babengutswe na Kompanyi zitandukanye, batangiye gukora kandi dore ni bwo tugiye kubaha impamyabushobozi, ibi bigaragaza ko abanyeshuri bacu ari abadahigwa mu kazi, iki ni icyizere gikomeye byaduteye ishema n’imbaraga.’’
Umuyobozi asanga aba banyeshuri hari ibisubizo baje gutanga ku isoko ry’umurimo, ati, “Mu Rwanda hagiye hagaragara kwiyambaza abanyamahanga, Uganda, Congo n’abahandi muri serivisi zitandukanye, isoko ry’umurimo ry’u Rwanda ryakunze kwigarurirwa n’abanyamahanga mu gihe cyo hambere, kuri ubu dufite abana bacu, bazi ubuzima bw’u Rwanda, n’igikenewe kurusha ikindi, ibi birakemura ikibazo ku isoko ry’umurimo ku bene gihugu aho guha akazi abanyamahanga gusa’’.
Ku kijyanye n’imbogamizi ku gishoro zigaragazwa n’abihangira imirimo, yavuze ko iyo bigisha aba banyeshuri, batabigisha gusaba akazi ahubwo babatoza kwihangira imirimo aho kwicara, kuko hari amahirwe Leta yatanze yo gushyigikira imishinga y’urubyiruko harimo na BDF.
Nshimiyimana Alexis, ageza ijambo ku bitabiriye uyu muhango
Rebayesu Elisa, wabaye indashyikirwa mu gutsinda neza, asanga urubyiruko rudakwiye kwifata mapfubyi ruteze amakiriro ku kazi kuko ngo mbere ya byose igishoro ari mu mutwe. Agira ati, ’’Akenshi usanga abanyeshuri iyo dushoje ikiciro cy’amashuri duhita dutegereza aho tugiye gusaba akazi, twakabura ugasanga birasa n’aho dutunga urutoki ahandi, mbere ya byose ni twe dukiwe gufata iya mbere, akenshi tugaruka ku gishoro, igishoro cya mbere ni mu mutwe, abarezi bacu, ababyeyi baba baramaze kuduha ubumenyi n’uburere birashoboka ko twagira icyo dukora ku iterambere ryacu. Leta yatekereje neza ituzanira BDF, abantu baragana BDF ikabafasha kuko yorohereza abadafite igishoro gifatika, kikaba umusingi w’iterambere ku bafite ubumenyi ngiro, rero numva cyatwunganira mu gushaka amikoro.’’
Rebayesu Elisa, umwe mu bagize amanota ya mbere ku bwe ngo asanga igishoro cya mbere ari mu mutwe
Ikigo cya Saint Laurent Gaseke TVT School, ntabwo kigisha ibijyanye n’amashanyarazi gusa ahubwo kuri ubu kigisha ibijyanye no gukora porogaramu za mudasobwa ndetse no gukanisha ibikoresho by’ikoranabuhanga.
Andi mafoto yaranze uyu muhango.
Umwe mu babyeyi barerera kuri Saint Laurent Gaseke/TVET (Hejuru)
Ikigo ntibagisize cyonyine, bafite barumuna babo bahaye urugero rwiza
50 Bahawe impamyabushobozi zabo, harimo abazajya kwiga muri kaminuza, na 15 bamaze kubona akazi


text:
Umuyapani Yuichi Ishii, ni umugabo ufite abana 35 na bene wabo 25, nyamara bose ntawe bahuje amaraso bya nyabyo. Abana 35 bamufata nka se naho abandi bantu 25 bakamufata nk’umuryango we gusa bose ntabwe bahuje isano y’amaraso.
Nk’uko BBC dukesha iyi nkuru yabyanditse, ngo umugabo wo mu Buyapani washinze kompanyi ikodesha ababyeyi, abavandimwe cyangwa inshuti, yabwiye BBC ko ubu amaze kugira abana 35 n’abamwita abavandimwe cyangwa babyara be 25, ariko bose nta we bya nyabyo urimo.
Iyi kompanyi yitwa "Family Romance", uyigannye akaba abasha gukodesha uwo yita umubyeyi, umuvandimwe, inshuti cyangwa undi mwene wabo ashaka mu gihe cy’amasaha ane ku munsi.
Kuri ubu,Yuichi Ishii, amaze kugira abakozi 2200 bakora akazi kabo nka ba nyina cyangwa se w’umuntu, umuvadimwe, umubyara, nyogokuru cyangwa sogokuru bitewe n’uwo umukiriya adafite kandi yifuza.
Iyi kompanyi yayishinze mu myaka icumi ishize kubera ibibazo byo gutana kw’ingo, kubura ababyeyi kw’abana, kubura inshuti n’ibindi bibazo bituma abantu bakenera abo bifuza ntibababone.
Ishii avuga ko kompanyi ye ishobora gutanga ba "Papa" batandukanye: abagira igitsure ku bana, abatetesha abana, cyangwa abarimba cyangwa b’abasirimu.
Avuga ko yagize igitekerezo ubwo hari inshuti ye yagombaga kwandikisha umwana mu ishuri ry’incuke ikabura uko ibigenza kuko umwana bamwandika gusa yazanye na se na nyina. Iyi nshuti ye yari yaratanye n’umugabo maze yiyemeza kuyiherekeza.
Agira ati: "Nabwo byaranze kuko tugezeyo byagaragaye ko umwana atamfata nka se. Ni bwo nahise ntekereza ko hari abantu bakeneye ’umuryango’".
Yongeye ati, “N’ubwo mba ntari we, ariko muri icyo gihe cy’amasaha bankodesheje rwose nitwara nk’umubyeyi cyangwa inshuti ku kigero uwankodesheje abishakaho".
Amasaha ane yo gukodesha inshuti cyangwa umuvandimwe agura amadolari y’Amerika arenga gato 180, ni asaga ibihumbi 160 ugenekereje mu mafaranga y’u Rwanda.
Kompayi ye ikodesha umuntu bitewe n’icyo ashaka, mu bakozi bayo bakamurebera uwo bajya gusa, kungana cyangwa kwitwara kimwe.
Abantu bafite ikibazo cyo kubura umubyeyi, inshuti, mwene wabo n’abandi, bagana kompanyi ye bagakodesha uwo bashaka mu gihe cy’amasaha nibura ane ku munsi.
Agira ati: "Tubaganiriza nk’umuntu babuze bari gushaka kuba bafite iruhande rwabo, tukajyana guhaha, kureba sinema, gutembera, tukajyana umwana ku ishuri n’ibindi".
Avuga ko hari n’abaza gukodesha umuntu bashaka ko aza mu birori byabo nk’umubyeyi, sogukuru cyangwa nyogokuru, umuvandimwe cyangwa inshuti.
‘Papa’ ni we muntu ukenerwa na benshi
Buri mwaka, mu Buyapani habarurwa gatanya zigera ku bihumbi 200, imiryango igasigara iyobowe n’umubyeyi umwe.
Mu kazi kabo, avuga ko abakiriya benshi baza bashaka ’Papa’.
Ishii avuga ko hari ababa bashaka umugabo utuje utavuga menshi, hakaba n’ababa bashaka umugabo w’igitinyiro n’igitsure, uvuga indimi runaka. Ati: "Tugerageza guha buri wese uwo ashaka".
Avuga ko akazi ke "kunganira" umuryango mugari w’Abayapani uheza imiryango y’Abayapani irimo umubyeyi umwe.
Ibi babikora ari akazi, ariko Ishii avuga ko iyo bigeze igihe cyo gutandukana hari ubwo bigorana kuko nk’abana baba bamaze kubiyumvamo nk’ababyeyi babo koko. Ubwe yibuka "umukobwa we", ubu ufite imyaka 20 y’amavuko, ariko udashobora kwemera ko atari se wa nyawe kuko kuva mu myaka ishize yahawe serivisi z’umubyeyi na "Family Romance" azihabwa na Ishii.
Abakiriya be kuko ari benshi, bose ntabwo abibuka buri gihe. Biba ngombwa ko agira aho abandika n’ibyo baganira n’amazina y’amahimbano yabo kugira ngo adasubiza inyuma uwo bagiye kuganira.
Ishii avuga ko aka kazi gatuma ahora ahuze cyane kuko atajya anagira ibiruhuko nk’abandi. Agira ati, "Igihe cyanjye bwite ni hagati ya saa sita z’ijoro na saa cyenda z’igitondo, uko naba naniwe kose. Icyo ni cyo kiruhuko cyanjye, ndyama amasaha atatu ku munsi".
Uyu mugabo w’imyaka 38 y’amavuko, nta mwana we nta n’umugore afite. Kubera aka kazi avuga ko nta n’igitekerezo cyo kubashaka afite.
Agira ati, "Ese abana ’banjye’ babyakira bate bumvise ko nashatse umugore nkaba mfite abana banjye bya nyabyo? Nanjye byantera ubwoba ko nshobora kujya mbabona nk’abakiriya bikivanga byose".
Ishii avuga ko akazi kabo gafite imipaka bitewe n’icyo umukiriya ashaka, gusa bafite itegeko ko abakozi be badashobora gusomana cyangwa gukora imibonano mpuzabitsina n’abakiriya kuko bitari muri serivisi batanga.
Umukiriya yishyura amayeni 20000 (agera ku mafaranga 160000 y’u Rwanda) mu gihe cy’amasaha ane, kongeraho gutwara uwo yakodesheje no kumugaburira.


text:
Ababyeyi baravuga ko kuba hakigaragara umubare w’abana barwaye indwara ziterwa n’imirire mibi biterwa no kuba hakiri imbogamizi zirimo n’amakimbirane yo mu ngo. Icyakora Ubuyobozi bw’aka karere buravuga ko hari ibikorwa bigamije guca burundu iyi mirire mibi bikura n’abaturage mu bukene.
Mu Ntara y’Amajyepfo ibarizwamo akarere ka Nyamagabe, imibare igaragaza ko n’ubwo hakigaragara abana bari mu mirire mibi ariko igenda igabanuka. Urugero nko muri 2010 iyi ntara yari ifite abana 42.3% bari bafite ikibazo cy’imirire mibi, mugihe mu mwaka w’ 2015 bagabanutse bakagera kuri 40.5%, naho uyu mwaka iyi mibare y’abarwaye indwara ziterwa n’imirire mibi,bangana na 32.7%.
Nubwo urebye ubona ko imibare yagiye igabanuka,ababyeyi batuye mu murenge wa Kitabi bagaragaza ko bamaze gusobanukirwa n’uko bategurira abana babo indyo yuzuye.
Icyakora kuba imibare y’abagifite imirire mibi ikiri hejuru biterwa no kuba hakiri imbogamizi babona zikibazitira mu kubishyira mu bikorwa. Umwe ,abaganiriye n’Umunyamakuru avuga ko ” Hari abarya rimwe ku munsi ndetse na kabiri ni uko ibintu bimeze ! Inaha ntabwo hera , turafumbira ariko bikanga. Nk’ubu ibishyimbo tubihaha buri munsi, ni ukubona biri mu murima ariko ino ntabwo hera pe !ubuse nk’ubu urabona twejeje iki ? ”
undi ati :” Imirire mibi ni uko hari igihe wita ku mwana ari umugire wenyine kandi uri kumwe n’umugabo ahubwo mutari kumvikana. Waba wabonye nk’utwo turayi cyangwa utujumba, umugabo ntakuzanire indagara ndetse nayaza akaza akubwira nabi noneho nawe wabona uko bimeze kwita kuri wa mwana bigahagarara. Ubundi urugo rutarimo amahoro, ntabwo abana batera imbere. Turakennye rwose ndetse n’aka kanyamuneza dufite ni iriya ngoboka ababyeyi badushyiriyeho , niyo mpamvu ubona nakarabye nakeye.”
“ umwana nyine arira igihe abiboneye, wabona ibyo birayi cyangwa ibyo bijumba ukabimuha kuko biterwa nibyo wabonye. Iyo ntabonye ikiraka abana baraburara”.
Kayitesi Alice ; Umuyobozi w’Intara y’Amajyepfo avuga ko muri aka karere ka Nyamagabe kagaragaramo imirire mibi ku kigero cyo hejuru, yaba muriko ndetse no mu tundi turere tugize intara ayoboye, hari ibiri gukorwa mu rwego rwo kubihashya ,
ati :”Byumwihariko mu karere ka nYamagabe kitaweho, hari ubufasha butangwa ku miryango itishoboye. Hari gahunda zunganira imikurire y’abana, kubafasha kubabonera amata, ifu n’abafasha muri ubwo burere bw’abana, gahunda za kubarengera( social protectors) yaba kubaha akazi, kubaha inguzanyo ku nyungu ntoya, kubafasha mu bijyanye n’amatungo magufi no kubabumbira mu bimina ; ni gahunda dushyiramo imbaraga nk’ubuyobizi bwite bwa Leta ariko n’abafatanyabikorwa bakatwunganira”
Kayitesi yongeraho ko” ni ugukomeza kwegera abaturage bacu bakamenya niba abonye iyo nkunga n’iki imufasha kugira ngo nibura icyo umuntu yabonye kimufashe gutera intambwe ava aho yarari agera ahandi”.


text:
Mu bushakashatsi yakoze, Philippe Brenot, umuhanga impuguke mu buganga bw’indwara zo mu mutwe ndetse no ku byerekeranye n’ubumenyi bw’igitsina, yagaragaje byinshi bitangaje ku mikundire n’imiterere y’abagabo. Mu nyandiko dukesha urubuga rwa doctissimo.fr, bigaragara ko mu miterere n’imikundire y’abagabo harimo byinshi bitangaje.
Burya uko umugabo ateye akabariro siko arangiza
Nk’uko uyu muhanga yabivumbuye muri ubu bushakashatsi bwe, abagabo 68% nibo bonyine bemeye ko uko bateye akabariro barangiza mu gihe abasigaye bemeza ko hari utuntu bumva turyoshye ariko ko batabyita mu bukuri ko baba barangije.
Kwikinisha
Muri ubwo bushakashatsi, Philippe Brenot yagaragaje ko byibura 87% bikinisha mu gihe 13% aribo bumva bibacira urubanza naho 40% babikora ku buryo abagore cyangwa abakunzi babo batarabukwa ngo bamenye ko babikora. Abagerageza kwinezeza muri ubwo buryo kandi babikora buri munsi bo ni 11%.
Mu bikinisha bose, 85% byabo babifashwamo n’amafilimi ndetse n’amafoto ya poronogarafi. Abakoreweho ubushakashatsi batangaje ko impamvu nyamukuru ibibatera ngo byaba ari ukugirango bibafashe kuruhuka.
Burya ubwinshi bwo gukora imibonano mpuzabitsina ngo ntibihagije
Kuri 63% by’abagabo, ubwinshi bwo gukora imibonano mpuzabitsina ngo sibyo bibanyura umutima kuko ngo nta sano rihambaye riri hagati yo gutera akabariro kenshi no gukundana by’ukuri.
Nubwo ngo kuri bamwe bavuga ko atari ngombwa, kudatera akabariro kenshi bitera amakimbirane hagati y’abashakanye dore ko ku bagabo benshi bibagora gutandukanya ibyifuzo n’ibyo baba bakeneye mu by’ukuri.
Abagabo benshi batinya kutanezeza abagore babo
Nk’uko ubwo bushakashatsi bwabigaragaje, ngo byibura 52% by’abagabo batinya cyane kuba umugore cyangwa umukunzi wabo atanyurwa mu byerekeranye no gutera akabariro.
Igitangaje kurusha ibindi ni uko uko umugabo ahangayikishwa no kunezeza umugore, ari naho hava impamvu yo kuba yananirwa kumunezeza kubera guhangayikishwa no kumunezeza.
Ihuriro ry’akabariro n’imikundire mu myumvire y’umugabo
Abagabo bagera kuri 60% bemera rwose ko akabariro kagira uruhare cyane mu mikundanire ya bombi naho 70% bo bemera rwose ko ibyo kunezeza abafasha babo ntacyo biba bibabwiye cyane ahubwo baba bibabarijwe n’uko bo banezerwa.
Abagabo 92% bo bumva ko urukundo no gutera akabariro bigendana cyane naho 80% bo baha agaciro kudacana inyuma kw’abakundana.
Video Abakobwa Beza
Ku bagabo beshi, gukora imibonano mpuzabitsina inshuro nyinshi sibyo kamara!
Mu bushakashatsi yakoze, Philippe Brenot, umuhanga impuguke mu buganga bw’indwara zo mu mutwe ndetse no ku byerekeranye n’ubumenyi bw’igitsina, yagaragaje byinshi bitangaje ku mikundire n’imiterere y’abagabo. Mu nyandiko dukesha urubuga rwa doctissimo.fr, bigaragara ko mu miterere n’imikundire y’abagabo harimo byinshi bitangaje.
Labels: abagabo, ubushakashatsi, urukundo


text:
Kwiteza imbere binyuze mu gukunda umurimo ni ishema-Rwanyindo
Yanditswe na IYAREMYE YVES
Minisitiri w’Abakozi ba Leta n’Umurimo, Rwanyindo Kayirangwa Fanfan, yabwiye Abanyarwanda ko gukora bakiteza imbere, bagateza imbere aho batuye n’igihugu muri rusange, ari ishema umuntu wese akwiye guharanira.
Ni ubutumwa ku munsi w’ejo hashize ku itariki ya 1 Gicurasi 2018, mu muhango wo kwizihiza umunsi mpuzamahanga w’umurimo, umunsi ku rwego rw’igihugu wizihirijwe mu karere ka Rubavu.
Minisitiri Rwanyindo yasabye Abanyarwanda gukunda umurimo kandi bagaharanira kubyaza umusaruro amahirwe bafite yo kugira ubuyobozi buborohereza gukora bakiteza imbere.
Yagize ati “Iterambere igihugu kimaze kugeraho tuzakomeza kurigeraho tunarusheho, kuko dufite ubuyobozi bwiza bufasha bukanorohereza buri wese, hagamijwe iterambere rirambye.
Hari amahirwe menshi yagiye ashyirwaho hagamijwe gufasha Abanyarwanda kwiteza imbere, turashimira by’umwihariko urubyiruko rukomeje kwihangira imirimo rukanafasha igihugu mu rugamba rwo kurwanya ubushomeri, bikazamura buri wese, kandi gukora ukiteza imbere ni ishema rikwiye guharanirwa na buri wese”.
Minisitiri Rwanyindo kandi yanashishikarije Abanyarwanda gukunda ibikorerwa mu Rwanda, bagaharanira kubikoresha mu buzima bwabo bwa buri munsi, ku buryo ingano y’ibyo bakenera biva mu mahanga igabanuka.
Yakomeje agira ati “Ibikorerwa mu Rwanda mu dukiriro n’ahandi ni zimwe mu ngero nziza zigaragaza ko kwihangira ibyacu bishoboka, bisaba guhindura imyumvire ya buri wese kuko ni ingenzi, twamara guhindura imyumvire tugakunda ibikorerwa iwacu, tukabyitabira, bizatuma n’amahanga abona ibanga ryabyo”.
Yakomeje asaba abantu bose kudasuzugura umurimo uwo ari wo wose, kuko umurimo ukozwe neza mu buryo bunoze uteza imbere uwukora.
Habiyaremye Jean Marie Vianney, rwiyemezamirimo utunganya amahembe akayakoramo imitako itandukanye, ubwo yahabwaga ijambo yagize ati “Turashima Leta ikomeje kudushishikariza kuba twakwihangira imirimo, turashima uburyo bwose bwagiye bushyirwaho butworohereza bigatuma duhanga umurimo unoze unaduteza imbere n’igihugu muri rusange, ni ishema ryacu”.
Mu kwizihiza umunsi mpuzamahanga w’umurimo, hahembwe uturere twahize utundi mu kunoza umurimo, abanyamakuru bahize abandi gukora inkuru zikangurira abantu kwihangira umurimo, ibigo byafashije abarangiza amashuri kwimenyereza umwuga, na ba rwiyemezamirimo bato bitwaye neza.


text:
Hari gutegurwa ubuhinzi bw’imigano izaterwa ku nkengero z’imigezi yo mu Karere ka Gicumbi ireshya na kilometero 250 muri Nzeri 2021, hagamijwe kurengera ibidukikije harimo n’ubwoko bw’imigano itunganywa ikaribwa.
Imyiteguro y’ubuhinzi bw’iyi migano yatangiriye ku kuyirerera mu ruhumbikiro rwo mu gishanga cya Mulindi kugeza igihe igeze ku kigero cyo guterwa. Kuri ubu hari gukorwa imirimo yo gucukura imyobo izaterwamo ku mikoki no ku migezi ya Rubaya na Yaramba hagamijwe kurwanya isuri no gufata ubutaka bwajyaga butwarwa n’iyi migezi mu gihe cy’imvura.
Umuyobozi w’Umushinga Green Gicumbi w’Ikigega cy’Igihugu gishinzwe kurengera Ibidukikije, Fonerwa, Kagenza Jean Marie Vianney, yavuze ko mu gihe iyi migano izaba yeze izakorwamo ibikoresho bitandukanye bikenerwa kandi bazakomeza gukorana n’impuguke ngo imwe muri yo izajye itunganywa inaribwe.
Yagize ati “ Iyi migano igihe izaba yeze izakorwamo ibikoresho bitandukanye byo mu nzu no mu mitako. Kubera ko mu bwoko bw’imigano tuzatera harimo uburibwa aribwo Bambusa polymorpha na Bambusa textilis, kandi haribwa utugano tukiri duto tugishibuka, Turateganya gukorana n’abahanga bayimenyereye cyane cyane abo mu bihugu iyi migano ikoreshwa nk’u Bushinwa.”
Yakomeje agira ati “Duteganya ko bazatwigisha uburyo bwo kuyitunganya kugira ngo iribwe, hanyuma tukareba uburyo yabyazwa umusaruro ikaba kimwe mu bisubizo byinshi umushinga Green Gicumbi uzatanga mu kwihaza mu biribwa.”
Kagenza yasabye abaturage kumva ko ibi bikorwa by’uyu mushinga ari ibyabo bakabirengera kuko bibateza imbere.
Ati “Abaturage turabasaba gukunda ibikorwa by’umushinga bakabigira ibyabo kuko umushinga nurangira nibo bazabisigarana mu nshingano. Ni byiza ko bagira uruhare runini mu ku bungabunga ibiri kubakorerwa mu rwego rwo guharanira iterambere rirambye.”
Umushinga Green Gicumbi ukora ibikorwa bitandukanye harimo ibyo kurwanya isuri ukora amaterasi, kubakira imikoki, gutunganya ibishanga, ibiraro bifasha abahinzi, ubuhinzi bwihanganira imihindagurike y’ibihe, gutera no gusazura amashyamba, kugabanya ibicanwa ndetse no gukoresha ingufu neza.
Uyu mushinga kandi wubakira abatishoboye batuye mu manegeka, ugatanga amahugurwa ajyanye no guhangana n’ingaruka z’imihindagurikire y’ibihe ndetse no kugabanya imyuka ihumanya ikirere.
Byitezwe ko mu gihe cy’imyaka itandatu uzamara, uzakoresha amafaranga y’u Rwanda akabakaba miliyari 32 yatanzwe n’Ikigega gitera inkunga imishinga yo guhangana n’Imihindagurikire y’Ibihe, Green Climate Fund, (GCF) ukazakorerwa mu mirenge icyenda yo mu Karere ka Gicumbi.
Src: Igihe